Borat: Kazahstan na Balkanu i drugi stereotipi\nU filmu “Borat – kulturno uzdizanje u Americi u korist slavne nacije Kazahstana” nema ni trunke kazahstanske muzike. Umesto nje, ređaju se već relativno proslavljene, pretežno balkanske melodije i ritmovi, u izvođenju u svetu najpoznatijih muzičara sa ovih prostora. To su, između ostalih, Esma Redžepova, rumunski orkestri Fanfare Ćokarlija i Mahala rai banda, manale (rumunski turbo-folk) zvezda Stefan de la Barbulesti, bugarski orkestar Džonija Ilijeva, makedonski “Kočani orkestar”, hrvatska pevačica Belinda Bedeković, holandski Ukrajinac German Popov (O.M.F.O.) i u svakoj balkanskoj čorbi neizbežni Bosanac/Srbin/Hrvat Goran Bregović (sa standardnom numerom “Erdelezi”).\nNo, nema ničeg nelogičnog i slučajnog u tome što baš balkanski vatreni ritmovi, trubači, violine, harmonike i cimbala dočaravaju “kazahstanski” divlji i nesputani temperament, a elegični ciganski ženski vokali prate suptilne titraje Boratove nagonima pokretane dušice. Ovaj film sav je sazdan od najrasprostranjenijih opštih mesta i predrasuda o tzv. istočnom drugom, a upravo je balkanska muzika izgradila svoj imidž na sličnoj vrsti stereotipa, pre svega na njihovoj pozitivnoj valenci. U Boratovom Kazahstanu možete bez problema da zamislite i Guču i srpsku svadbu sa pevanjem i pucanjem i još mnogo domaćih kulturnih specijaliteta, koje tako ponosno, u slatkom zanosu samoegzotizacije, poslednjih decenija prodajemo svetu. Može se čak reći da smo mi, Balkanci, koji svoju muziku obično plasiramo kao neponovljivo paranormalno iskustvo opšteg haosa i kolektivnog silaženja s uma, konačno uspeli u velikom stilu da ozvaničimo monopol na muzički “boratizam”, što ovaj film i potvrđuje.\nIzmišljeni balkanski svetovi\nSildavija, Hercoslovačka, Vulgarija i Ruritanija samo su neke od fiktivnih državica istočne i jugoistočne Evrope koje su nastale iz pera autora poput Eržea, Lorensa Darela ili Agate Kristi, a koje su maštu zapadnih čitalaca tokom poslednjih vekova hranile brojnim stereotipima o ovim poludivljim, graničnim teritorijama, prepunim nasilja, razbojništva, bezakonja, nacionalizma, misterije i svakojakih neshvatljivih kulturnih pojava. Kako primećuje Ketrin Fleming, ovim izmišljenim “univerzalnim balkanskim zemljama”, kao i originalima, svojstveno je da su manje–više uzajamno zamenljive i da se ne mogu razlikovati jedne od drugih. Shodno tome, sve što se nalazi otprilike na istoku ili jugoistoku Evrope može da posluži za stvaranje romanesknog supstrata koji će u sebi da sažme sve esencijalizacije o poluvarvarskim i inferiornim narodima liminalnog područja istočne Evrope, kojima je sudbina namenila da večno tavore u međuprostoru između civilizacije i plodoskupljačkog društva. Ovi narodi su samo naizgled slični, a u stvari fundamentalno drugačiji u odnosu na zapadne Evropljane, a kulturne razlike između jednih i drugih su nepremostive.\nPoslednja u nizu ovih izmišljenih istočnoevropskih država je Republika Molvanija, “zemlja nedodirnuta modernom stomatologijom” i “dom najstarijeg nuklearnog reaktora” , koja je lansirana 2003. godine u ediciji australijskih parodijskih turističkih vodiča. Rastrzana međuetničkim sukobima, istraumirana smenjivanjem monarhija, komunističkih i diktatorskih režima, naseljena nadrndanim ludacima glava prepunih bizarnih sujeverja i sumanutih običaja, Molvanija neverovatno podseća na predložak za Boratovu domovinu.\nKazahstan je samo reč...\nZa razliku od ovih, donekle diskretnih, a sugestivnih rešenja iz literarne prošlosti, Boratov idejni tvorac, Saša Baron Koen je svoju verziju univerzalne istočne zemlje pomerio jedan korak dalje – kako geografski, tako i etički. On je sve ove, posredstvom medija danas globalno rasprostranjene stereotipe sakupio na gomilu (kako on kaže, samo zato da bi razobličio one koji u njih veruju) i smestio ih još istočnije, i to pod naziv Kazahstana – jedne vrlo stvarne i pri tome vrlo uvređene srednjoazijske države. Ali, osim ovog poprilično bezobraznog gesta, koji, kao i cela ideja Borata, crpe svoju svežinu i originalnost iz najbrutalnije političke i svake druge nekorektnosti, ništa drugo nije se mnogo promenilo. Kazahstan, Uzbekistan ili Srbistan – nije toliko ni važno, sve predrasudama natopljene strelice usmerene su ionako negde u taj zbrkani, nedokučivi prostor koji počinje tamo gde se završava samoproklamovana civilizovana Evropa i u kome životare sve te smešne državice koje je nemoguće razlikovati. Zbog toga i jeste neizvesno da li će Kazahstan zbog Borata zaista izgubiti na ugledu i pokvariti imidž, jer je tužna istina da većina gledalaca, od Amerike do (ne mnogo bolje rangirane) Srbije, pre filma ionako nije o Kazahstanu ni mislila mnogo bolje od onoga što je prikazano, ako je uopšte mislila. Da sâm Kazahstan nije sproveo medijsku kampanju radi popravke svog imidža, mnogi bi još uvek verovali kako je i on izmišljen. Uostalom, Koen je od Kazahstana uzeo samo ono što mu je bilo potrebno – ime, koje je i njemu samom verovatno zvučalo kao paradigma imena neke zabačene istočne (post)komunističke državice u kojoj se u pauzama raketiranja komšijskih teritorija i čitanja vođinih memoara igra hrkljuš glavama stranih dopisnika.\nU kreiranju svoje verzije univerzalne istočne države Koen se, osim kazahstanskim imenom, poslužio vrlo raznorodnim materijalom – od već pomenute balkanske muzike, preko blatnjavog ruralnog ambijenta Rumunije u kojoj su snimane “kazahstanske” scene, do jezičke smutljavine između poljskog i jidiša (jezik istočnoevropskih Jevreja) koji u filmu dočarava “kazahstanski” jezik. Sve ostalo su dobro poznati stereotipi i opšta mesta o imbecilnom i prostodušnom Istoku i licemernom i snishodljivom Zapadu, pažljivo razrađeni i dovedeni do apsurda.\nSkrivena kamera i skrivena namera\nMeđutim, Borat je i mnogo više od od toga. U želji da isprovocira protagoniste kako ne bi ostao bez željenih reakcija, Koen je daleko prevazišao i najluđe predrasude zapadnjaka koje bi realno mogle da postoje i svojim pretenciozno skarednim i skandaloznim ponašanjem uporno zaprepašćavao svoje, često krajnje predusretljive američke domaćine, koji su svoju toleranciju, zarad njega, rastezali do maksimuma. On je svoje žrtve koliko razobličio, toliko i izobličio, sve zarad uspelog gega i još jednog talasa smeha u dvorani.\nNaravno, dosta toga je postavljeno u kontekst aktuelnog američkog krstaškog demonstriranja sile po Bliskom istoku, pa je jedna od najvažnijih scena u filmu upravo ona u kojoj Borat svojim plamenim govorom vešto navodi euforične gledaoce rodea da aplaudiraju njegovoj viziji američkog trijumfa nad Iračanima u kojoj predsednik Buš sladostrasno ispija krv iračkih žena i dece. Izvlačenje najgoreg iz ljudi, kako protagonista, tako i publike, oduvek je bilo težište ovakve vrste komedije situacije, na šta se inače obilato oslanjaju razne “skrivene kamere”, kojima je Koenov poludokumentarizam tako blizak. Naslađivanje scenama u kojima poznate (i nepoznate) ličnosti bivaju isprepadane i surovo izbačene iz ravnoteže akcijama poput uništavanja njihove imovine, ili čak kidnapovanja, i na najmonstruozniji način izluđivane kako bi pokazale svoje drugo lice – bes, strah, prostakluk ili glupost – osim što hrani voajerske nagone gledalaca, daje im i priliku da trijumfuju nad činjenicom da su i poznati samo obični smrtnici koji nisu ništa bolji od njih, već, bar u tom trenutku, mnogo gori. Boratovo “razotkrivanje” američkog lažnog sjaja superiorne kulture i demokratije upravo je materijal za takvu vrstu naslađivanja svih onih koji su njenu političku korektnost osetili na svojoj koži, a koji sada mogu da uživaju gledajući Amerikance kako se blamiraju rasističkim ili seksističkim izjavama.\nPrednost Koenove vrste humora, koja balansira između dva različito usmerena stereotipa – orijentalizma i okcidentalizma, jeste što deluje politički osvešćeno, a istovremeno dozvoljava svakom gledaocu da nađe nešto čemu će se smejati dokle god je u poziciji da sebe smatra boljim od jednih ili od drugih. U tom smislu, ništa ne smeta, ili čak pomaže, ako živite u zemlji kao što je Srbija, koja je, zahvaljujući svom katastrofalnom imidžu u svetu, možda čak za dlaku izbegla da postane Boratova domovina. Uvek se može, zarad duševnog mira, pronaći neko još “istočniji” od koga ste bolji – kao što smo se i mi osećali superiornije dok smo se nekada smejali, po našem mišljenju, nekoliko svetlosnih godina zaostalim Rumunima i Bugarima i pričali viceve o nerazvijenosti Albanaca, zamišljajući ove baš kao Koenove Kazahstance. Danas, kada smo civilizacijski nešto malo uznapredovali i naučili da upotrebljavamo i dostignuća kao što su bankomat ili ulošci s krilcima, iako smo bolno svesni svog niskog međunarodnog ranga i lošeg imidža, možemo bar mirne duše da se zavalimo ispred ekrana i uživamo u Boratovim Kazahstancima, toliko gorim od nas.\nA što se tiče Koenove kritičke analize američkog društva, i tu imamo razloga da se osećamo bolje, jer film ionako svetlost baca na sve one mane Zapada koje su već krajnje izlizana opšta mesta domaćeg antiglobalističkog ili kvazipatriotskog mita, po kome je “truli Zapad”, koji je uveliko ogrezao u dvoličnosti, ignoranstvu i hladnoći međuljudskih odnosa, suprotstavljen našoj (srpskoj, slovenskoj) toplini i duhovnosti. I naravno, našoj boljoj obaveštenosti jer, valjda, nas jedan Borat nikada ne bi prevario. Mada, ruku na srce, između osećaja moralnog trijumfa nad jednima i civilizacijske superiornosti nad drugima ne možemo a da ne budemo svesni toga da se, smejući se Boratu, smejemo barem malo i na svoj račun.\nKoliko god da je ovaj film inspirativan za razvijanje složenih kritičkih analiza, sve naše spekulacije o namerama, razlozima, uzrocima i posledicama koje posle gledanja Borata slede ostaju naravno da lebde u onom međuprostoru između protagonista i publike u kome se neprestano konstituišu značenja. Da li film razbija, pothranjuje stereotipe ili stvara nove, da li šteti ili koristi Kazahstanu, Balkanu ili samoj Americi, verovatno, bar po utisku autora ovih redova, nije nešto čime Saša Baron Koen previše zamara glavu. Iako se o tome po medijima ubedljivo najviše raspreda, čini se da, u Boratovom slučaju, ipak nema nekog zaista iskrenog etičkog, filozofskog ili političkog angažmana, bar dok se ne uključe kamere ili postave nezgodna pitanja. Borat i ne pokušava da pošalje svetu neku uzvišenu poruku. On više figurira kao neki medijum kroz koji trenutno struje svi nataloženi stereotipi, strahovanja, aspiracije i projekcije i jedne i druge strane. Kroz te nepregledne slojeve značenja i tumačenja, iz Boratovog lika probija se jedna krajnje jednostavna i klasična šou-biznis poruka “Volite me jer sam smešan i uvrnut” koju publika, zahvaljujući dobro pogođenom kodu, savršeno razume i prihvata. Sve ostalo, pa i Kazahstan, rasistički i seksistički ispadi, homofobični republikanci i politička (ne)korektnost, tu su samo zato da bi publika lakše ukapirala koliko je on sofisticirano zabavan.\nA što se na početku pomenute balkanske muzike u filmu tiče, ne treba mnogo mašte da se zamisli šta se sve iz toga može izroditi. Ukoliko se pokaže da je Kazahstan izvukao neku značajniju finansijsku korist od “kulturnog uzdizanja” svog neželjenog sina, može se čak očekivati da i među zemljama regiona uskoro otpočne nadmetanje za titulu Boratove “muzičke domovine”. Širom Srbije već (nažalost) imamo sasvim dovoljno ambijenata koji neodoljivo podsećaju na Boratov rodni kraj, a zarad razvoja lokalnog turizma neće nam biti preveliki problem ni da pustimo brkove – kooptiranje zapadnih izmišljotina ionako nam je oduvek bila specijalnost. Neko će se verovatno već dosetiti da Borata dogodine dovuče i u Guču, računajući na horde njegovih obožavalaca željnih da na sopstvenoj koži osete njegov raspojasani balkanski muzički urnebes. Na kraju, verovatno će samo foto-finiš odlučiti da li će se “svetski, a naš” Borat ili “naš, a svetski” Miki Veliki brat naći na prigodnoj etiketi za pivo.


Plate i penzije se neće menjati iduće godine - Bizlife.rs\nPlate i penzije se neće menjati iduće godine\n21:50 Beograd, 23/11/2011\nJovan Krkobabić, potpredsednik Vlade Srbije, izjavio je danas da se penzije i plate u državnom sektoru neće menjati, odnosno smanjivati naredne godine i da će biti isplaćivane redovno.\nPenzije i plate u državnom sektoru su izuzetno male i skoro da se nalaze na ivici izdržljivosti. One se, međutim, isplaćujuju i uskladjuju redovno i garantujem da će 2012. godine taj sistem biti zastupljen i da ga niko neće manjati – ističe potpedsednik Vlade.\nOn je rekao da će se penzije isplaćivati redovno, prema sistemu koji je utvrdjen 2010. godine, i da zastoja neće biti bez obzira na probleme koji budu nastali tokom donošenja budžeta za 2012. godinu.\n– Bez obizra što budžet još nije u nacrtu pripremljen, 2012. penzije i plate neće niko dirati, kao ni sistem njihovog uskladjivanja, ni redovnost isplate i one neće ići ispod sadašnjeg nivoa – naglašava Krkobabić.\nNa pitanje da li će one rasti, potpredsednik Vlade rekao je da će se one uskladjivati onako kako bude rasla inflacija i bruto domaći proizvod. Upitan šta će biti ako bude moralo da se štedi, on je dogovorio da bi trebalo centralizovati javne nabavke, kao i da bi “raznorazne ministarske budžete” trebalo staviti u centralni budžet, odnosno da ih kontroliše država, kao i da se naprave prioriteti i troši manje novca.\nOsvrćući se na predstojeće izbore i kampanju, kao predsednik Partije ujedinjenih penzionera Srbije (PUPS) saopstio je da se ta stranka priprema tako da može sama da izadje na izbore, ali da će prvo biti ponudjena saradnja dosadašnjim koalicionim partnerima.\n– Sa svima razgovaramo, ali ne pregovaramo još ni sa kim- dodao je lider PUPS-a.\nOn je ocenio i da nijedna vlada neće moći da se formira iz jedne partije, a da će u svakoj vladi PUPS biti poželjan i nužan partner.


Šest godina od smrti Slobodana Miloševića Šest godina od smrti Slobodana Miloševića\nObjavljeno: 11. 3. 2012 u 11:11h\nNa današnji dan navršava se šest godina od smrti nekadašnjeg predsjednika Srbije i Savezne Republike Jugoslavije i haškog optuženika Slobodana Miloševića. Tim povodom delegacija Udruženja “Sloboda” položiće vijenac na Miloševićev grob u Požarevcu, dok će u Beogradu biti održana promocija knjige “Takvog ga znam” – zbirke sjećanja državnika, diplomata, akademika, književnika i naučnika iz svijeta i sa prostora bivše SFRJ.\nMilošević je umro 11. marta 2006. godine od infarkta u svojoj ćeliji u pritvoru Haškog tribunala, tokom suđenja za ratne i zločine protiv čovječnosti na Kosovu i u Hrvatskoj i za genocid u Bosni i Hercegovini.\nMilošević je bio lider Socijalističke partije Srbije, dva puta predsjednik Srbije, a potom predsjednik SR Jugoslavije.\nDesetogodišnja vladavina Miloševića završena je 2000. pobjedom kandidata Demokratske opozicije Srbije, Vojislava Koštunice, na izborima za predsjednika SRJ.\nMilošević je Haškom tribunalu izručen 28. juna 2001, gde je, šest godina kasnije, i umro.


OD 1. JULA NOVA PRAVILA\nIzvor: kurir.rs,Lokalne novine(JS) | Obrenovac, 25.06.2018.\nNema više povraćaja PDV na bebi opremu!\nSakupljanje isečaka fiskalnih računa, koji se odnose na hranu i opremu za bebe, ide u zaborav, jer se Zakonom o finansijskoj podršci porodici sa decom, ukida pravo na refundaciju PDV-a za opremu i hranu za bebe.\nOd 1. jula troškovi za nabavku opreme za dete u iznosu od 5.000 dinara će biti isplaćivani uz isplatu roditeljskog dodatka. Ipak, oni koji koriste tu mogućnost imaju još jedan rok za predaju dokumenata, koji počinje 1. i završava se 15. jula.\nMleko za odojčad, kašice, krevetac, kolica, stolica za hranjenje, pelene - neke su od stvari za decu na koje od 1. jula roditelji više neće imati pravo da traže povraćaj PDV-a, piše RTS.\nDo sada, pravo na refundaciju PDV-a imale su porodice čiji je ukupan neto prihod roditelja, odnosno staratelja bebe u godini u kojoj se podnosi zahtev, manji od 1.028.970 dinara, i čija je ukupna imovina roditelja, na koju se plaća porez, manja od 25.081.150,62 dinara.\n"Nisam ni bio informisan da to može. A i imajući u vidu da kod nas sve predviđene procedure, dok se utroši vreme, ne znam ni koliko se isplati", rekao je građanin.\nFiskalni isečci, fotokopije isečaka, spisak brojeva tih fiskalnih isečaka, popunjen zahtev i nekoliko sati na šalteru u poreskoj upravi, ali i stroga pravila i ograničenost onih koji imaju pravo na refundaciju, bili su neki od razloga da se ova odredba ukine i zameni ravnopravnom za sve roditelje.\n"Izmenama i dopunama Zakona o finansijskoj podršci porodici sa decom, umesto povratka PDV-a na opremu za bebe, predviđen je paušal za nabavku opreme za dete koji iznosi 5.000 dinara i koji će se isplaćivati uz jednokratnu pomoć za prvo dete, odnosno prilikom uplate prve rate za druge, treće i četvrto dete", saopštava Kabinet ministarstva bez portfelja zaduženog za demografiju i populacionu politiku.\nOvaj iznos može da pomogne, ali, kažu roditelji, nije dovoljan s obzirom na to da su cene opreme i stvari za decu kod nas znatno više nego u mnogim zemljama zapadne Evrope.\n"Ni onaj povraćaj PDV-a zaista nije bio ni približno dovoljan da jednoj porodiici finansijski pomogne, odnosno olakša dolazak deteta. Vilo bi sjajno kada se uopšte ne bi plaćao PDV na bilo šta vezano za decu. To bi zaista bila prava stimulacija", ističe Jovana Ružičić iz Centra za mame, prenosi RTS.\nDržava zato obećava i nove mere populacione politike, za koje se nadaju da će dati rezultate što pre.\n"Kad gledamo iskustva nekih drugih zemalja, recimo Rusku Federaciju, njima su prvi efekti bili tek posle deset godina. Znači, oni su nakon 10 godina aktivnih mera, prošlu godinu su završili u blagom plusu. Ali ja bih voleo da mi, kao i u svemu budemo uspešniji od drugih pa tako i u ovom", izjavio je Zoran Đorđević, ministar za rad, zapošljavanje, boračka i socijalna pitanja.\nDa podsetimo, od 1. jula roditelji će za prvo dete dobijati jednokratno 100.000 dinara, za drugo dete 10.000 dinara mesečno dve godine, za treće 12 000 dinara mesečno, deset godina, a za četvrto dete 18.000 dinara mesečno, 10 godina.


USAGLAŠENI STAVOVI FINANSIRANJA TERMOELEKTRANE U BANOVIĆIMA\nDelegacija rudnika „Banovići“ tokom maja boravila je u Kini na dogovorenim sastancima sa kineskim bankama. Razmatrana su ključna pitanja vezana za finansiranje izgradnje Termoelektrane u Banovićima. U maratonskim razgovorima sa šest banaka najpribližniji stavovi usaglašeni su sa konzorcijem banaka ICBC.\nNa sastanku su dogovorene bitne stavke Ugovora. Kinezi su odustali od prvobitno traženog ugovora za trgovinu strujom koji se odnosio na prodaju struje unaprijed, od hipoteke objekata, kao i od državne garancije za finansiranje projekta. Dovoljno da garanciju da samo Vlada FBiH. Predstavnici Rudnika za uzvrat prihvatili su otvaranje dva računa za trgovinu strujom kojima će moći raspolagati uz dogovor sa kineskim bankama. Kao garancija za redovne finansijske isplate na računima će u svakom momentu biti novčani iznos u visini od dvije kreditne rate.\nStavka Ugovora koja još uvijek nije usaglašena, a koju će sa Kinezima dogovarati Federalna Vlada i Ministarstvo finansija, odnosi se na dogovor o isplati novčanih sredstava ukoliko dođe do problema na projektu izgradnje Termoelektrane. To bi se pitanje trebalo riješiti početkom mjeseca juna da bi se nakon toga, po ranijem dogovoru Ugovor mogao parafirati 12. juna u Pekingu.\nNakon parafiranja, a prije zvaničnog potpisivanja Ugovora o finansiranju termobloka potrebno je prikupiti saglasnosti od Ministarstva energije, industrije i rudarstva, Ministarstva finansija, Vlade FBiH, Parlamenta FBiH, te Skupštine dioničara Rudnika. Okončanje procedure i potpisivanje Ugovora planirano je tokom mjeseca avgusta nakon čega bi kineska kompanija trebala započeti projektovanje termobloka. Završetak projektovanja kao i pribavljanje građevinske dozvole predviđeno je do maja naredne godine nakon čega će uslijediti povlačenje novčanih sredstava iz kineskih banaka.\nUgovor će biti na snazi narednih 15 godina, od čega 4 godine grejs i 11 godina otplatnog perioda.\nDogovori o finansijskoj konstrukciji privode se kraju, a u međuvremenu se finaliziraju i pripremni radovi na terenu. Urađena je nivelacija terena predviđenog za Termoelektranu na kojem se trenutno odvijaju geomehanička bušenja, a po završetku ispitivanja zemljišta pristupit će se ograđivanju prostora. Ovim aktivnostima Rudnik će osigurati sve potrebne uslove za ulazak kineske kompanije na teren i zvanični početak gradnje Termoelektrane u Banovićima.


Sistem ocenjivanja za TIMOCOM Berzu tereta\nFunkcija ocenjivanja - za još više sigurnosti prilikom izbora transportnih partnera.\nDajte i dobijte ocene za naloge\nZahvaljujući funkciji ocenjivanja možete oceniti svoje izvršioce i nalogodavce nakon obavljenog transporta u Sistemu pametne logistike. Tako kao korisnik sami podstičete transparentnost u Sistemu - nalog po nalog.\nza sve koji dodeljuju terete\nViše sigurnosti: Pozitivne ocene za komunikaciju, ophođenje sa robom, kao i pravovremeni utovar i istovar Vam daju sigurnost da se Vaši tereti nalaze u dobrim rukama.\nPrvi izbor: Na osnovu pozitivnih ocena kao nalogodavac ćete biti omiljeni kod transportnih preduzeća.\nUšteda vremena: Na osnovu ocena drugih korisnika sistema još bolje i brže ćete odlučiti koji poslovni partner je pravi za Vas.\nZa sve koji obavljaju transport\nViše sigurnosti: Ocene o tačnosti plaćanja, korektnosti i komunikaciji Vam pomažu pri izboru Vaših poslovnih partnera.\nPovećanje vrednosti brenda: Pozitivne ocene podižu skor Vašeg preduzeća - i time povećavaju i Vašu konkurentsku prednost.\nEfikasnost: Zahvaljujući transparentnom ocenjivanju u okviru Sistema pametne logistike pronaći ćete reprezentativna mišljenja o potencijalnim poslovnim partnerima na centralnom mestu.\nPovećajte sigurnost prilikom izbora transportnih partnera. Koristite funkciju ocenjivanja u Sistemu pametne logistike.\nA to funkcioniše ovako\nDavanje ocena za obavljene transportne naloge\nČim se stigne do datuma istovara, odgovarajući poslovni partneri dobijaju obaveštenje o tome da se mogu međusobno oceniti - prema poznatom principu 5 zvezdica. Zbog logičnosti ocenjivanje se mora odvijati preko aplikacije Transportni nalozi. U detaljima transportnog naloga možete izvršiti ocenjivanje, kao i videti svoje sopstvene ocene.\nOcenjivanje različitih kategorija\nNalogodavac može oceniti komunikaciju sa ugovornim partnerom, tačnost utovara i istovara kao i postupanje sa robom i dokumentacijom.\nIzvršilac pored komunikacije takođe ocenjuje korektnost dogovora kao i tačnost plaćanja.\nSkor preduzeća i pojedinačne ocene u profilu preduzeća\nU profilu preduzeća se prikazuje skor preduzeća koji se izračunava na osnovu ocena izvršilaca i nalogodavaca u poslednjih 12 meseci. Osim toga ovde se može videti srednja ocena pojedinačnih kategorija. Skor preduzeća se prikazuje tek onda kada postoji najmanje 5 ocena.\nZašto je funkcija ocenjivanja tako dobra:\nKoristite funkciju ocene u sistemu pametne logistike.\nKako moje preduzeće može dobiti ocene?\nFunkcija ocene TIMOCOM-a se zasniva na transakcijama, tj. preduzeća se ocenjuju preko transakcija.\nIzvršilac i nalogodavac se mogu međusobno oceniti ako u sistemu pametne logistike postoji nalog koji su prihvatile obe strane. Na taj način je osigurano da su oba ugovorna partnera zaista zajednički izvršila jedan nalog.\nKoje kategorije mogu da ocenim?\nAko ocenjujete izvršioca, možete oceniti sledeće kategorije:\nKomunikacija sa dispečerskom službom\nTačnost pri utovaru i istovaru\nPostupanje sa robom\nPostupanje sa dokumentima\nAko ocenjujete nalogodavca, možete oceniti sledeće kategorije:\nkorektne ugovorne odredbe\nSvaka kategorija se podjednako uzima u obzir prilikom formiranja ukupne ocene. Neocenjene podkategorije se na uzimaju u obzir u obračunu.\nMogu li dati komentare uz moju ocenu (ako ne mogu, zašto ne mogu)?\nNe, ne mogu se davati komentari uz ocenu. Podela na podkategorije omogućuje diferenciranu ocenu, tako da se komentari mogu izostaviti. TIMOCOM ne može proveravati komentare zbog čega postoji opasnost da se objave uvrede ili neistinite tvrdnje koje se u najgorem slučaju mogu štetno odraziti na poslovanje preduzeća.\nZašto se ocene mogu davati samo preko transportnog naloga?\nNa taj način je osigurano da su izvršilac i nalogodavac zaista zajednički izvršili jedan nalog čime se sprečava manipulacija rezultatom ocene.\nZavršio sam transportni nalog. Kada imam mogućnost da ocenim drugo preduzeće?\nOcenjivanje preduzeća u vezi sa transportnim nalogom je moguće čim se stigne do datuma istovara iz naloga.\nProšle godine sam završio X transportnih naloga, mogu li da ih sada ocenim?\nNe. Mogu se oceniti transportni nalozi koji su završeni nakon GoLive funkcije ocene.\nKako se izračunava skor preduzeća? Koje ocene ulaze u skor? Od kada je skor preduzeća vidljiv?\nSkor preduzeća se izračunava iz proseka ocena kao izvršilac i ocena kao nalogodavac.\nU ocene nalogodavca, odnosno izvršioca, ulaze sve ocene o transakcijama (transportnim nalozima) tokom poslednjih 12 meseci.\nSkor preduzeća postaje vidljiv čim postoji 5 ocena izvršilaca i/ili nalogodavaca.\nDa li će me neko automatski podsetiti na ocene koje nisam dao?\nČim ocenjivanje postane moguće, biće Vam poslata poruka preko zvona u sistemu pametne logistike, kao i elektronska poruka na adresu e-pošte osobe za kontakt navedene u nalogu. Ako u nalogu nije navedena osoba za kontakt, svi korisnici preduzeća dobijaju poruku preko zvona kao i poruku e-poštom (uslov: saglasnost u podešavanjima). Osim toga jednokratno se šalje i podsećanje na gore navedeni način.\nKako mogu da izmenim ocene koje sam dao?\nOcena se može izmeniti do kraja vremenskog perioda ocenjivanja, sve dok je ocena samo sačuvana i još nije konačno data.\nNisam zadovoljan svojom ocenom. Koje mogućnosti imam u tom slučaju? Kako mogu da izmenim ocenu?\nPostoji mogućnost da se jednom zatraži ispravka kod ugovornog partnera. Zahtev se može poslati direktno u sistemu pametne logistike preko detaljnog prikaza (odeljak „ocena“). Preporučujemo da direktno kontaktirate ugovornog partnera kako biste direktno objasnili razloge za zahtev.\nNakon objavljivanja ocena ulazi direktno u skor preduzeća, čak i kada se nakon toga postavi zahtev za ispravku i ona još nije završena. Čim se izvrši ispravka, skor preduzeća se ponovo izračunava.\nOdgovor na zahtev za ispravku mora uslediti u roku od 7 dana.\nGde mogu da se žalim ako je ocena neopravdana, odnosno nije izvršena ispravka ocene?\nTIMOCOM kao neutralni ponuđač platforme ne može ispravljati ili brisati ocene. Molimo vas da direktno kontaktirate svog ugovornog partnera i iskoristite mogućnost ispravke koja Vam stoji na raspolaganju za svaku ocenu.\nGde da nađem preduzeća kod kojih nakon završenog transporta još nisam dao ocenu?\nU pregledu transportnih naloga pomoću filtera se može izvršiti pretraga naloga koji još nisu ocenjeni.\nOsim toga na početnoj stranici u vidžetu „Ocene“ je prikazan broj naloga koji nisu ocenjeni. Klikom na njega se vrši direktno preusmeravanje na naloge koje tek treba oceniti.\nKako TIMOCOM štiti svoju funkciju ocene od fejk ocena?\nFunkcija ocene u TIMOCOM-u je funkcija ocene bazirana na transakcijama. To znači da se preduzeća mogu međusobno oceniti samo ako su zaista dokazano zajednički obavila neki nalog (prikazan preko TIMOCOM Transportni nalozi).\nNa taj način je manipulacija ocenama značajno smanjena jer se konkurenti npr. ne mogu međusobno ocenjivati bez odgovarajuće transakcije.\nŠta se dešava sa ocenom preduzeća ako raskinem ugovor? Šta se dešava kod blokiranih preduzeća? Šta se dešava kod preduzeća povratnika?\nKada raskinete ugovor, ocena Vašeg preduzeća nestaje. Čak i ako kasnije ponovo postanete korisnik, ocena Vašeg preduzeća se ne može ponovo uspostaviti.\nKod blokiranih preduzeća, međutim, ocena ostaje i biće ponovo vidljiva za sve korisnike u sistemu pametne logistike nakon deblokiranja.\nMoj ugovor sa TIMOCOM-om pauzira. Da li zadržavam moje ocene? (Ako zadržavam, da li se moja ocena menja zbog vremenskog okvira važenja ocena)?\nU slučaju pauziranja ugovora (ne raskida) sve ocene se zadržavaju. Međutim, u skor preduzeća ulaze samo ocene tokom poslednjih 12 meseci tako da se starije ocene prilikom ponovnog aktiviranja ugovora više ne uzimaju u obzir čime se eventualno menja skor preduzeća.


Elektrosever nužnost za Kosovo\nRegulatorni ured za energiju izdaće "Elektroseveru" licencu za snabdevanje, oni će instalirati strujomere i drugu neophodnu opremu i vršiti u budućnosti naplatu električne energije na severu, navodi Milica Andrić Rakić iz Nove društvene inicijative, nevladine organizacije iz Kosovske Mitrovice pred dogovor koji bi ove sedmice trebalo da uz posredstvo specijalnog izaslanika Evropske unije za pregovore Beograda i Prištine Miroslava Lajčaka postignu Beograd i Priština.\nIzdavanje licence za snabdevanje "Elektroseveru" i konsekventno naplata struje je ne samo obaveza Kosova u brisleskom dijalogu, već i stavka sporazuma o povezivanju između Kosovskog operatora prenosnog sistema (KOSTT-a) i Evropske mreža operatora prenosnih sistema za električnu energiju (ENTSO-E) i taj deo je nedvosmislen.\nAndrić Rakić je kazala da su se pregovaračke strane dugo sporile oko licence za distribuciju struje, te da bi u tom segmentu mogle doći eventualne novosti u pregovorima.\n"Ono što je u sivoj zoni i oko čega su se pregovaračke strane sporile dugo je licenca za distribuciju za koju Srbija tvrdi da je pregovarala direktno sa KEDS-om koji je u turskom vlasništvu, a koji zaista ima monopol nad distribucijom na Kosovu. Eventualne novosti bi mogle doći samo u tom segmentu. Za sada je javnosti poznato jedino da je sa KEDS-om dogovoreno da kada god rade na infrastrukturi koja se nalazi na Severu, radnici ’Elektrosevera’ mogu biti prisutni", navela je Andrić Rakić.\nPredsednik Srbije Aleksandar Vučić je ranije naveo da će firma ’Elektrosever’ imati nadležnosti distribucije, ali Andrić Rakić napominje da još uvek nije jasno šta to tačno znači. Vučić je tom prilikom rekao i da je to dogovoreno sa predstavnicima Kosovske kompanije za distribuciju električne energije (KEDS) u Istanbulu, dok su iz Prištine stigli navodi da u ime Kosova pregovara samo Vlada Republike Kosova.\nSve što se dešava u razgovorima predstavnika Srbije i KEDS-a u Istanbulu nije deo dijaloga, iako je u bliskoj vezi sa njim. S toga detalji tog dogovora ne moraju biti saopšteni nakon sastanka sa Lajčakom, niti biti deo tog novog sporazuma za koji zapravo treba očekivati da bude samo dogovor da se sprovede već dogovoreno.\nUpitana kako će ti eventualni dogovori i sporazum uticati na hidrocentralu na jezeru Gazivode, Milica Andrić Rakić je kazala da je slučaj isti kao sa trafostanicom Valač, te podvlači da je Kosovo 2013. čitavu svoju elektromrežu, dakle uključujući i infrastrukturu na Severu, prodalo turskoj kompaniji "Calik i Limaku" koja je privatizovala KEDS.\n"Šta god da je Srbija dogovorila sa turskim menadžmentom za Valač, verujem da će važiti i za Gazivode. Kosovo nad procesom tih pregovora nema veliku kontrolu, budući da infrastruktura nije više javno vlasništvo, ali verujem da jesu bili u paralelnim pregovorima sa vlasnicima KEDS-a kako bi pokušali da iskontrolišu ono koliko je moguće", navela je Andrić Rakić.\nUgovor sa ENTSO-E koji je potpisan s jeseni 2020. godine je Kosovu omogućio da napusti regulatorni blok sa Srbijom, Crnom Gorom i Severnom Makedonijom, te da se pridruži regulatornom bloku sa Albanijom. Taj ugovor treba da se obnovi u septembru ove godine, pa je zbog toga licenciranje firme "Elektrosever" za kosovsku stranu sada već i nužnost. ENTSO-E su kosovski zvaničnici licenciranje "Elektrosevera" obećali još u julu 2020. godine u roku od 30 dana.\n"Iz izjava kosovskog glavnog pregovarača poznato je još i da bi eventualna licenca za snabdevanje ’Elektroseveru’ bila ograničena na period od 90 dana i uslovljena ispunjavanjem zahteva iz aneksa sporazuma iz 2015. (’road map’) u kom se mahom govori o tehničkim stvarima i pristupu korisnicima", zaključila je Andrić Rakić.


FoNet | 19. nov 2017.\nAkcija grupe Za slobodu medija na Trgu republike u Beogradu (Foto: Cenzolovka/P. Gunjić)\n„Najvažniji deo akcije Grupe za slobodu medija je da podsetimo građane da su im mediji i novinari neophodni, jer ne mogu bez informacija“, izjavio je predsednik Nezavisnog udruženja novinara Srbije Slaviša Lekić, koji je građanima delio letke na Trgu Republike u Beogradu.\nU lecima se građani pozivaju da podrže zahteve Grupe za slobodu medija, koja okuplja više stotina medija, organizacija, novinarskih i medijskih udruženja, a osnovni cilj je da se spreči dalje urušavanje slobode medija.\nAkcija Grupe je organizovana na tri mesta u Beogradu, na Trgu Republike, u Knez Mihajlovoj i na Terazijama, ali i u Novom Sadu, Nišu, Kragujevcu i Vranju.\nLekić je istakao da građani ne mogu bez novinara šta god da o njima mislili i da je važno da podrže novinare u borbi za slobodu medija.\nOn smatra da odziv građana pokazuje da je akcija Grupe za slobodu medija uspela.\nJovana Gligorijević, Antonela Riha i Đorđe Vukadinović na štandu u Knez Mihailovoj\nNovinarka Vremena Jovana Gligorijević je ocenila da je u 13 zahteva Grupe za slobodu medija ukazano na sve probleme na medijskom tržištu, uključujući pitanje medijskih sloboda, samoregulacije i regulacije.\nSvih 13 zahteva je jednako bitno, a suština problema je u tome što imamo zakone koji su nepoštuju ili se namerno krše, ukazala je Gligorijević.\nNjena koleginica, Tamara Skrozza rekla je da članovi Grupe za slobodu medija deljenjem letaka pokušavaju da objasne građanima šta zaista žele novinari i šta su zatražili od Vlade i Narodne skupštine.\n„Do građana su do sada došle samo interpretacije naših zahteva i to iz usta onih koji predstavljaju tu vladu ili su joj bliski“, smatra Skrozza.\nOna je istakla da novinari žele pravo da rade i govore u normalnim okolnostima.\n„To je pravo ne samo novinara, nego i građana koji imaju pravo da izraze svoje mišljenje i da pri tome ne osećaju strah ili nekakvu stegu“, dodala je Skrozza.\nOna smatra da su politički pritisci, nepotizam i korupcija uzroci nepoštovanja zakona.\nPrema Skrozzi, zakoni sami po sebi nisu tako rđavi, ali ih vladajuće elite besramno gaze i to pred svima, a da novinari ne mogu ništa.\nOna je istakla da joj optimizam budi činjenica da su se novinari pokrenuli.\n„Vlast se već godinama trudi da nas umori i učini nevidljivima, a mi im sada pokazujemo da nisu uspeli u tome“, smatra Skrozza.\nFilip Švarm iz Vremena potpisuje zahteve Vladi Srbije na Terazijama (foto: Cenzolovka/P.Gunjić)\nAndđela Milivojević iz CINS-a potpisuje zahteve ispred Ruskog cara\nNovinari delili letke Za slobodu medija ispred Narodnog pozorišta\nDanas akcija grupe Za slobodu medija „Bukom protiv medijskog mraka“\nVlada Republike Srbije Za slobodu medija\n← Danas akcija grupe Za slobodu medija „Bukom protiv medijskog mraka“\nSportski novinari zgranuti posle napada funkcionera SNS-a na Dušana Jocića →


Mladi Kragujevčani plesali u “Kneževom arsenalu” - Glas Šumadije\nNaslovna > Grad > Mladi Kragujevčani plesali u “Kneževom arsenalu”\n13/09/2020 13/09/2020 576Ostavi komentar na Mladi Kragujevčani plesali u “Kneževom arsenalu”\nU okviru evropskog događaja “Work it out”; koji organizuje Evropska ruta industrijske baštine ispred 35 značajnih spomenika razvoja industrijalizacije, danas su plesali i mladi u Kragujevcu.\nIz naše zemlje poruka putem plesa poslata je iz Kragujevca iz Kneževog arsenala čijom je izgradnjom i započela industrijalizacija u našoj zemlji.\nZahvaljujući Klasteru puteva kulture i putevima Tesle koji su deo Evropske rute industrijske baštine i Srbija se pridružila obeležavanju Dana evropskog nasleđa. Iz Kneževog arsenala u Kragujevcu deca su uz istu muziku i istu koreografiju zaplesala zajedno sa svojim vršnjacima iz ostalih zemalja.\n“Jako je značajno zato što smo mi jedini predstavnici ovog dela Evrope, zapravo jedini predstavnici Jugoistočne Evrope koji plešu u ritmu sa ostalih 35 lokacija. Plešemo ispred čaurnice na mestu gde je prvi put zasijala sijalica u Srbiji i to dve godine nakon što je to svetsko čudo predstavljeno u Parizu, uz prisustvo kralja Milana i kraljice Natalije”, kaže koordinatorka Kancelarije za mlade u Kragujevcu Marija Đoković.\nDavne 1853. godine ovde je izliven prvi top i to jeste početak industrijalizacije Srbije. Prostor je dosta interesantan pre svega za zaposlene u filmskoj i muzičkoj industriji tako da je ovo prostor gde je snimana i serija Titanik, ali i mesto gde se održava i poznati Arsenal fest, ističe direktor Gradske turističke organizacije Kragujevac, Bojan Pavlović.\nMuzej „Stara livnica“ svedoči o industrijskom razvoju naše zemlje, a u njemu se nalazi preko 5.800 različitih premeta, oružja, arhivskih dokumenata koji pokazuju kako su izgledale naše prve moderne fabrike u ovom delu Evrope.\nOvo je događaj čija suština jeste da mladi ljudi spoznaju značaj industrijskog nasleđa i da to bude njihova polazna tačka i veza da spoznaju svoje buduće obrazovanje i zanimanje, da shvate da modernih automobila ne bi bilo da nije pronađena parna mašina, da ne bi bilo računara da nije elektrifikacije, kaže Stefan Jovanović, pomoćnik gradonačelnika za omladinu i saradnju sa Univerzitetom u Kragujevcu.\nJovanović je tom prilikom pozvao mlade i sve ostale sugrađane da podrže nastup naših predstavnika, da glasaju, lajkuju i šeruju naš spot i time doprinesu gradu Kragujevcu u borbi za titulu najzanimljivije lokacije industrijske baštine u Evropi.\nTagovi: “Work it out” Bojan Pavlović Gradska turistička organizacija Knežev arsenal Kragujevac\nJoš 12 Kragujevčana inficirano korona virusom


Nedimović: U 2017. više sredstava za pčelarsku proizvodnju – AGRO VESTI by agronews.rs\nHome Teme Agrarna politika Nedimović: U 2017. više sredstava za pčelarsku proizvodnju\nDec 10, 2016 | Agrarna politika, agro danas, Agrobiznis, Aktuelno, fokus, Hrana, Investicije, Poljoprivreda, Prehrambena industrija, Srbija, Stočarstvo, Teme, Tržište, Vesti\t|\nVlada Srbije će u narednoj godini pčelarsku proizvodnju finasirati sa 20 odsto više sredstava nego što je to činila u ovoj godini, izjavio je danas ministar poljoprivrede i zaštite životne sredine Branislav Nedimović.\nNedimović je na Novosadskom sajmu prisustvovao Međunarodnoj konferencinji o pčelarstvu “Pomerajmo granice”, a posetio je i izložbu pčelarstva i pčelarske opreme koja je postavljena u master centru i u Auli Novosadskog sajma i tom prilikom je rekao da će naredne godine samo za košnice biti obezbeđeno oko četiri miliona evra.\n“Ministarstvo radi na razvoju tržišta koje je jako važno kako bi što veći broj ljudi bio uključen u pčelarsku proizvodnju. Pored toga nabavku opreme za pčelarstvo finasiraćemo u iznosu do 40 odsto sredstava”, rekao je Nedimović i naglasio da je pčelarstvo vrsta poljoprivredne proizvodnje koja beleži neverovatan rast.\nOn je posebno istakao da će u 2017. godini biti izdvojena posebna sredstva za mlade poljoprivredne proizvođače i da će to biti grantovi koji isu i do 75 procenata, a u taj proces, kako je kazao, i pčelari će sigurno biti uključeni.\nGovoreći o akreditaciji i učešću na konkursima za sredstva iz projekta IPARD Nedimović je rekao da je pripremljen kompletan paket u vezi sa tom akreditacijom što se tiče propisa i ljudskih kapaciteta i da ostaje da se uradi još jedna stvar i to u delu IT sektora i sektora bezbednosti.\n“Mislim da ćemo tu stvar završiti u prvom kvartalu 2017. godine i pozvati ljude iz evropske komisije, odnosno njihove eksterne revizore da dođu i da dobijemo akreditaciju i da već u avgustu ili septembru imamo prvi poziv za IPARD. Pčelare smo uključili u celu ovu stvar iz prostog razloga što, sve što ima dobru perspektivu na srednji i duži rok na tržistima u okruženju i na tržištu Srbije, mi moramo podržati”, istakao je Nedimović.\nSavetnik za premijera Srbije za poljoprivredu Dragan Glamočić, koji je i predsednik Operativnog štaba Vlade Republike Srbije za koordinaciju primene mera za suzbijanje nelegalne proizvodnje i prometa meda, preparata na bazi meda i drugih proizvoda pčela, rekao je da je najviše problema bilo kod velikih prerađivača meda.\n“Kontrolisano je osam objekata, od čega tri objekta još uvek ne rade s tim da je, u jednom objektu koji je najviše problema pravio na tržištu, zustavljeno 20 tona meda, od čega je najveća količina meda sa gazdinstava koja uopšte ne poseduju pčele, što znači da taj med i nije pravi”, rekao je Glamočić dodajući da je u akciji sprečavanja nelegalne konkurencije u proizvodnji i prometu meda uništeno, ili je u procesu uništavanja oko 19 tona meda.\nPo Glamočićevim rečima pomenuta Komisija je pored prerađivača meda izvršila i kontrolu trgovinskih lanaca i protiv pet lanača hipermarketa su podnete prekršajne prijave i od strane veterinarske i tržišne inspekcije, jer je utvrđeno da su prodavali med koji nije odgovarajućeg kvaliteta.\nGlamočić je dodao da je kontrola meda izvršena i na jednoj pčelarskoj izložbi u Beogradu i da je od 84 uzoka meda za samo četiri uzorka utvrđeno da su neispravna, što se, kako je istakao, može oceniti kao zadovoljavajuće.\n“Bilo je nekih nepravilnosti vezanih za deklarisanje proizvoda najverovatnije iz razloga što pčelari nisu dovoljno upoznati sa tim postupkom, ali očekujemo da nakon što dobiju prava upustva i informacije tih nepravilnosti više neće biti”, rekao je Glamočić.\nOn je na naglasio da je kontrola pokazala da med od pčelara bio odličnog kvaliteta za razliku od, kako je kazao, onog meda koji se nalazio u hipermarketima.\nPo njegovim rečima tržišna inspekcija ukupno je podnela 12 prijava od čega pet protiv lanaca hipermarketa, a sedam protiv fizičkih lica. Pored toga, kako je rekao, značajan posao je uradiola i poreska uprava koja je utvrdila veliki broj nepravilnosti i oko dva miliona dinara obaveza prema državi koje su subjekti dužni da plate.\nGlamočić je rekao da će pomenuta Komisija nastaviti sa radom, a sve u cilju stvaranja što boljih uslova za rad proizvođača meda i sprečavanja nelojalne konkurencije na tržištu.\nNa Međunarodnoj konferenciji “Pomerajmo granice”, osim pčelara i stručnjaka iz oblasti pčelarstva iz Srbije, nastupili su i pčelari iz Bugarske, Rumunije, Mađarske, Crne Gore, BiH, Hrbatske i Slovenije, a tim povodom upriličena je i izložba likovnih radova dece predškolskog uzrasta pristiglih na konkurs na temu pčela i meda koji su zajednički organizovali Novosadski sajam i Predškolaska ustanova “Radosno detinjstvo”.\nTags: agrarna politikaagrarni budžetbranislav nedimovićdragan glamočićkonferencija o pčalrstvuministarstvo poljoprivredesavez pčelarskih organizacija srbijespos\nRestitucija: Tek petina zemljišta vraćena vlasnicima\nU proteklu godinu i po starim vlasnicima ili naslednicama vraćeno[...]\nSkraćen put za biljne proizvode\nUprava za zaštitu bilja Ministarstva poljoprivrede odobrila je privremeno otvaranje[...]


Play Media Day 02 povezat će region ovog maja u Banjaluci | Media Marketing\nPlay Media Day 02 povezat će region ovog maja u Banjaluci\nOvaj događaj će promovisati Banjaluku kao još jedan od centara regionalne kreativne industrije\nKomunikacijski događaj godine Play Media Day 02, održaće se 19. maja u Kamenoj kući na tvrđavi Kastel u Banjaluci. Play Media 02 će na jednom mjestu okupiti predstavnike regionalnih kompanija i agencija i medijskih kuća.\nTokom posebno osmišljenog interaktivnog događaja, prisutni će imati priliku da saznaju nove trendove, zanimljive i korisne informacije iz oblasti kreativne industrije, marketinga i medija, da se povežu, ostvare saradnju, steknu nova prijateljstva i sjajno se zabave. Ovaj događaj će promovisati Banjaluku kao još jedan od centara regionalne kreativne industrije, ali i njene turističke potencijale.\nIz banjalučke kreativne agencije Play Team, koja je organizator ovog jedinstvenog događaja, ističu da je interesovanje učesnika i posjetilaca veliko, iako promotivna kampanja zvanično još uvijek nije počela. Trendovi u oblasti digitalnih medija, PR-a i kreativne industrije se veoma brzo mijenjaju. Imajući u vidu tu činjenicu i željni novih znanja i ideja, Play Team je u aprilu 2016. godine organizovao događaj koji je podrazumijevao regionalnu razmjenu znanja, vještina, iskustava i najboljih praksi.\n„Prvo izdanje Play Media Day bilo je zatvorenog tipa, te namijenjeno isključivo saradnicima i partnerima Play Team agencije te predstavnicima medija. Odlične reakcije posjetilaca, predavača i medija, pokazale su da smo na pravom putu, te da je Banjaluci zaista neophodan ovako značajan događaj. Gosti i predavači nisu krili zadovoljstvo što se i Banjaluka našla na mapi atraktivnih lokacija za ovakvu vrstu događaja, koji su odavno praksa u regionu. Ova činjenica je naš entuzijastični tim motivisala da realizujemo Play Media Day 02, poručuju organizatori.\nDodaju da je mjesec maj idealan period za realizaciju dodatnih interaktivnih sadržaja za posjetioce i oko samog konferencijskog prostora. Jedinstvena lokacija tvrđave Kastel u kombinaciji sa proljećem, zanimljivim predavanjima i radionicama, kao i dodatnim sadržajima, oduševiće domaće i regionalne posjetioce, obećavaju organizatori.\nGlavna poruka događaja je: „Komunikacija je beskonačna!“ Više informacija o predavačima i programu biće dostupno u narednom periodu.\nKotizacije za sve zainteresovane učesnike će biti dostupne od 1. februara, uz poseban popust za najbrže, dok je broj mjesta ekskluzivan i ograničen.\nTags: Play Media Day 02Play Team\nPlay Media Day 04 – Regionalni komunikacijski događaj oduševio regionalnu i domaću publiku!\nPlay Media Day 04: Najbolji spoj edukacije i zabave u novom multipleksu CineStar Delta Planet\nPlay Media Day 03: Više od 500 učesnika uživalo u jedinstvenom spoju edukacije i zabave u Banjaluci\nMladi lavovi iz Srbije takmičit će se ove godine u Kanu!


Ruski parlament ponovo osudio bombardovanje SRJ\n► Ruski parlament ponovo osudio bombardovanje SRJ\nGornji dom ruskog parlamenta Savet federacije ponovo je danas osudio bombardovanje Savezne Republike Jugoslavije (SRJ) 1999. godine, ocenjujući da je ta operacija protiv suverene države pretvorila NATO u glavnu opasnost po bezbednost u svetu.\n"Vojna operacija članica NATO-a predstavlja akt agresije protiv suverene države, zbog čega bi inicijatore ovog zločina trebalo pozvati na odgovornost", ocenio je Savet Federacije.\nGornji dom ruskog parlamenta pozvao je parlamente država širom sveta i međunarodne organizacije poput Ujedinjenih nacija, Zajednice nezavisnih dražava, Organizacije ugovora o koletivnoj bezbednosti, Organizacije za evropsku bezbednost i saradnju i Evropski parlament da osude agresiju protiv SRJ i preduzmu sve korake kako bi se sanirale posledice.\nU dokumentu koji je usvojen povodom 20 godina od početka NATO bombardovanja, navodi se da je nekažnjavanje odgovornih dovelo do novih tragedija u Siriji, Iraku i Libiji ida danas isto preti Venecueli, Kubi i Nikaragvi.\n"Činjenica je da je čitav niz zemalja Zapada priznalo nezavisnost Kosova 2008, predstavlja samo nastavak onoga što je započeo NATO, podršku separatizmu i konfliktu na teritoriji bivše Jugoslavije", ocenjuje se u dokumentu.\nSavet Federacije smatra da je faktičko otcepljenje Kosova presedan u međunarodnim odnosima, koji je krajnje zakomplikovao rešavanje postojećih konflikata u pitanju nepriznatih država, pogotovu kad se uzme u obzir činjenica da se Zapad u Moldaviji, Gruziji i Ukrajini ponaša potpuno suprotno.\nDevet civila, od čega dvoje dece, poginulo je u noćnom bombardovanju na jugozapadu Jemena, naveli su danas jedan lekar i pobunjenici, koji su udare pripisali koaliciji predvođenoj Saudijskom...


Erdogan tužio holandskog poslanika jer ga je nazvao teroristom - Svet - Dnevni list Danas\nPočetna » Svet » Erdogan tužio holandskog poslanika jer ga je nazvao teroristom\n1Piše: Beta-AP 27. oktobra 2020. 15.40\nErdoganov advokat danas je podneo krivičnu prijavu protiv Vildersa glavnom tužilaštvu u Ankari zbog „vre]anja predsednika“ – krivičnog dela za koje je u Turskoj predvidjena kazna do četiri godine zatvora, prenela je državna agencija Anadolija.\nVilders, koji važi za antiislamskog političara, objavio je karikaturu na kojoj Erdogan na glavi ima šešir sličan bombi, uz komentar „terorista“.\nVilders je nastavio da objavljuje tvitove ove nedelje čija je glavna meta Erdogan usred sve većih tenzija izmedju Turske i evropskih zemalja koje su izazvali oštri Erdoganovi komentari na račun francuskog predsednika Emanuela Makrona, uključujući primedbe koje dovode u pitanje Makronovo mentalno zdravlje zbog stava prema islamu.\nOd kada je postao predsednik 2014. godine, Erdogan uporno tuži ljude za navodne uvrede. Hiljade njih je osudjeno, a više od 29.000 ljudi procesuirano je prošle godine zbog optužbi za vredjanje turskog predsednika, navodi list Birgun.\nU prijavi protiv Vildersa, čija se politička karijera uglavnom zasnivala na njegovoj oštroj antiislamskoj retorici, navodi se da je koristio izraze koji „vre]ajui čast i dostojanstvo predsednika Turske, a krivično delo je počinio javno ciljajući Erdoganovu ličnost, dostojanstvo i ugled“.\nVilders, koji predvodi najveću opozicionu stranku u holandskom parlamentu, odbacio je tursku krivičnu prijavu i opisao Erdogana kao „gubitnika“.\nOn već 16 godina živi pod strogim obezbe]enjem zbog pretnji smrću koje su mu upućene zbog antiislamske retorike.\nJuče je turski dnevni list Sabah, blizak Erdoganu, objavio fotografije Vildersa i Makrona sa naslovom „Dva lica mržnje i rasizma u Evropi“.\nRedžep Tajip Erdogan, Terorizam, Turska, tužbaAnkara\nErdogan smenio šefa centralne banke zbog rekordnog pada lire\n27. oktobra 2020. u 19.38\nrdogan je tuzio holandjanina zbog „uvrede“a poznato je da narod gde vlada\nneka vrsta slobodne misli i stampe misli i govori kao ta hol.politicar.tako bi\nerdogan morao hiljade ljudi da tuzi zbog te istine koja nije izmisljena jer je\nistina neunistiva kao i desavanja kroz povampiravanje nekadsnje osmanlisko-turske agresije koju mi dozivljavamo kao udare na slobodu


ComTrade softversko rešenje pokreće britanske online kazino sajtove – Personal magazin\nComTrade je danas objavio potpisivanje ugovora o licenciranju sa kompanijom Genting Alderney, članicom Genting Grupe koja je trenutno treći najveći kazino operater na svetu. Ovim potezom ComTrade učvršćuje svoju poziciju…\nUgovor će omogućiti Genting-u da koristi ComTrade-ovu uspešnu iGaming platformu i tako pruži svojim korisnicima jedinstven pristup i objedinjeno plaćanje za sve svoje proizvode, uključujući igre na sreću koje se igraju preko online konekcije, mobilne telefonije ili socijalnih mreža.\nOva platforma je softverski proizvod u vlasništvu ComTrade-a koji se ustupa na korišćenje klijentima iz gaming industrije, a kompanija Genting će moći da je upotrebi da integriše sadržaje različitih proizvođača i ponudi lokalizovane igre u svakoj državi u kojoj je prisutan. Kada se uzme u obzir obim poslovnih operacija pod kontrolom kompanije Genting Alderley, jasno je da će ovaj ugovor doneti ogromnu korist za obe strane i da će ComTrade-u omogućiti dalji prodor na ekonomski snažna tržišta Zapadne Evrope i Severne Amerike.\nPredstavnici obe kompanije ne skrivaju zadovoljstvo postignutim dogovorom, ističući kvalitet iGaming platforme i značaj tesne saradnje između proizvođača softvera i kazino operatera. U svom komentaru nakon potpisivanja ugovora, Peter Nolan, Izvršni direktor kompanije Genting Alderney je istakao: „Tražili smo iskusnu kompaniju koja poseduje stabilnu i prilagodljivu platformu za online igranje, ali koja je takođe u stanju da platformu prilagodi našim specifičnim zahtevima. ComTrade je brzo demonstrirao da može da ponudi sve to, i još mnogo više.“\nAleš Gornjec, Direktor sektora za gejming u kompaniji ComTrade, istim povodom je izjavio: „Saradnja sa globalnim liderom kao što je Genting potvrđuje da naša rešenja omogućavaju klijentima da vladaju svojom sudbinom. To je budućnost gaming industrije, pošto operateri žele da izdvoje svoje proizvode i usluge iz sve veće ponude konkurenata. Naša platforma i visok nivo kastomizacije koji ona dozvoljava će pružiti kompaniji Genting mogućnost da ponudi širi spektar igara koje odgovaraju zahtevima potrošača.“\nGenting Alderley pod svojom kontrolom ima više od 40 kazino objekata i klubova sa igrama na sreću u Velikoj Britaniji, kao i više internet sajtova na kojima se mogu igrati popularne kazino igre. Njena matična kompanija Genting UK je vlasnik najstarijeg londonskog kluba za igre na sreću Crockfords, a takođe je i generalni sponzor poznatog fudbalskog kluba Aston Villa. Samim tim, kompanija se nalazi među najužim krugom značajnih strateških partnera koji ComTrade-u mogu pomoći da brže stigne do svojih ciljeva na međunarodnom tržištu.\nComTrade softversko rešenje pokreće britanske online kazino sajtove was last modified: October 3rd, 2012 by Redakcija\nComtradeCrockfordsGenting AlderneyGenting GroupiGamingiGaming platformaonline kazinoonline kazino sajtoviSoftversoftversko rešenje


Leš otomanskog carstva vaskrsava nacrtom jednog zakona\nSedam srpskih pašaluka\nŠta se krije iza ideje regionalizacije Srbije, mogu li biti ravnopravni siromašni i iskomadani jug Srbije, i nedeljiva Vojvodina, na kakvom su zadatku ministri Dulić, Đelić i Dinkić, kako je ovaj protivustavni projekat najavio predsednik republike Boris Tadić i zašto su se ujedinile Italija, Francuska i Nemačka 1848. godine?\nSrpska Vlada je još jednom pokazala visoki stepen samoubilačke kreacije utvrdivši Nacrt zakona o regionalnom razvoju.\nPrema ovoj suludoj projekciji, ova inače mala i iskomadana zemlja, biće podeljena na sedam regiona. Zanimljivo, samo će Vojvodina biti cela jedan region. Ili, mala država bez regiona. Predsednik republike Boris Tadić, ne vodeći računa o tome da je u vezi sa ovim potrebno menjati i Ustav, najavio je regonalizaciju Srbije kao njen "strateški cilj".\nU akutnom stanju zakonodavnog ludila koje je zahvatilo srpske vlasti, niko se nije setio da pomene kako smo prolazili kroz istoriju raznih "regionalizacija", kako bi barem malo podsetio o čemu se tu ustvari radi i kakva su nam prethodna iskustva...\nKad je u septembru mesecu 1908. godine Austrougarska odlučila da izvrši "regionalizaciju" Bosne i Hercegovine zloglasnom aneksijom, bilo je to klasično kršenje međunarodnog prava, odnosno sporazuma koji su velike sile sklopile na Berlinskom kongresu u leto 1878. godine. Po odredbama tadašnjeg sporazuma Bosna i Hercegovina je ostala pod suverenitetom Turske, ali je, istovremeno, stavljena pod okupacionu upravu Austrougarske monarhije. Tako je pravi cilj ove "regionalizacije" odmah postao jasan.\nPraveći "regionalizaciju" Kraljevine Jugoslavije, Kralj Aleksandar je pribegao stvaranju Banovina kako bi administrativno lakše upravljao takozvanom "trojednom" kraljevinom.\nNakon ustoličenja Titovih komunista, ideje "regionalizacije" dobijale su neverovatne razmere. Prvi posleratni ministar poljoprivrede, Sreten Vukosavljević, tražio je da Sandžak dobije status pokrajine, a Autonomna oblast Kosovo i Metohija pretvorena je u Autonomnu pokrajinu. Albanskim političarima sa Kosova u tome su snažno pomogli tadašnji srpski rukovodioci, pre svih Petar Stambolić koji je doslovno poklonio Kosovu deo teritorije južno od Kraljeva, poznatu kao bivši Deževski srez.\nTito je, takođe, u svojim imperijalnim ambicijama imao ideju da kao sedmu republiku prisajedini Albaniju Jugoslaviji. Ali, niko kao mali iskompleksirani učitelj, Edvard Kardelj, nije otišao toliko daleko u zločinačkoj ideji razbijanja države iznutra. Otrov koju je on posejao "naučnim radom" o nezavisnim republikama i pokrajinama, o "federiranju federacije", a pre svega o svim oblicima državnosti unutar tih republika, na kraju je doveo do surovog etničkog obračuna koji je sahranio jednu jaku i uvaženu državu i odneo preko 300.000 žrtava u besmislenom ratu.\nVladavinu Slobodana Miloševića takođe je pratila ideja "regionalizacije" zarad lakše kontrole partijskih poslova i novca, pa su formirani okruzi.\nŠta je danas smisao "regionalizacije" Srbije i kako je tumače ovdašnji vladini i nevladini mudraci? Već je smišljena i "finansijska konstrukcija" pa su ministri Dinkić i Dulić, inače glavni izvođači radova na terenu sedam budućih pašaluka, rekli kako je sve to\n"... sa ciljem da se smanje razlike u razvijenosti među pojedinim regionima i izvrše pripreme za korišćenje pretpristupnih fondova EU, kada Srbija postane zemlja kandidat".\nPa onda i demagoški salto: "...Regioni i oblasti uspostavljaju se u skladu sa standardima EU i predstavljaju statističke, a ne administrativne regione i oblasti, tako da ne dobijaju pravni subjektivitet".\nHitro se Duliću i Dinkiću pridružio i treći iz tima evropskih šizofreničara, Božidar Đelić, govoreći da će Srbija kada dobije status kandidata za prijem u EU, a pogotovo kada postane punopravna članica Unije, moći da konkuriše za korišćenje sredstava iz fondova EU.\nPrema Predlogu zakona, regioni i opštine biće razvrstani prema stepenu razvijenosti. Opštine će se razvrstati u četiri grupe, a u kategoriji najnerazvijenijih biće one koje imaju ispod 60 odsto republičkog proseka bruto domaćeg proizvoda po glavi stanovnika.\nNaravno, čim ovaj sumanuti projekat počne da živi, počeće i administrativno grupisanje, a svaki region će imati svoje oblike nezavisne državne uprave koja će samo u naznakama da prati ustavno ustrojstvo Srbije. U tom smislu je priča o "statističkim, a ne administativnim regionima i oblastima" čista laž. U suprotnom, i Vojvodina će predstavljati samo "statistički, a ne administativni region", a to očigledno nije cilj novih krojača srpske mape. Cilj je što nezavisnija, što suverenija i od Srbije što udaljenija Vojvodina. Celokupni projekat regionalizacije je bacanje prašine u oči građanima koji lako mogu da prepoznaju ovu prevaru. Da je reč o poštenim namerama, već odavno bi ovaj narod neko pozvao na referendum da se izjasni na pitanje: Hoćete li da živite u sedam turskih pašaluka ili u jednoj državi?\nZnaju li uopšte srpski prodavci magle zašto su svoje teritorije ujedinjavale Italija, Francuska i Nemačka 1848. godine, i šta su ideje savremene Evrope: integracije ili dezintegracije?


RTCG - Radio Televizija Crne Gore - Nacionalni javni servis :: Svijet :: Estonija dobija prvu premijerku\n24. 01. 2021. 22:29 >> 22:34 0\nDvije najveće političke stranke u Estoniji postigle su danas dogovor o novoj Vladi koju će voditi Kaja Kalas, prva premijerka u istoriji te baltičke zemlje.\nReformska i Partija centra navele su u zajedničkom saopštenju da će formirati vladu koja će nastaviti efikasno da rješava krizu izazvanu pandemijom korona virusom, zadržati usmjerenost Estonije na budućnost i razviti sve oblasti i regione u zemlji.\nPoslije nedavnog pada Vlade, Kaljulaid je mandat za sastav nove dodijelila Kaji Kalas jer je njena protržišna Reformska stranka osvojila najviše glasova na parlamentarnim izborima u martu 2019. godine, 28,9 odsto. Na drugom mjestu je bila Partija centra sa 23,1 odsto glasova.\nMeđutim, Kalas poslije izbora nije uspjela da sastavi vladu, koju su oformile tri stranke na čelu sa Partijom centra dosadašnjeg premijera Jurija Ratasa.\nRatas je podnieo ostavku 13. januara zbog skandala u kojem se našao visoki funkcioner njegove Partije centra, osumnjičen da je primio privatnu donaciju za stranku u zamjenu za uslugu u vezi s građevinskim projektom u blizini luke u Talinu.\nPremijer Estonije podnio ostavku


Nemačka i Francuska očekuju hitan nastavak dijaloga o KiM: Od Beograda sve traže, a Prištinu samo hvale | Novosti.RS\nponedeljak, 25. 05. 2020. u 08:40\nAleksandar Vučić sa Emanuelom Makronom i Angelom Merkel lane u Berlinu\nPariz i Berlin šalju čestitke za ukidanje taksa koje su na snazi!\nDok veliki posrednik iz Brisela osam godina ne može da natera albanske vlasti da sprovedu sudsku presudu o vraćanju 24 hektara zemlje manastiru Visoki Dečani, ministri spoljnih poslova Nemačke i Francuske, Hajko Mas i Žan-Iv le Drijan, slavodobitno su objavili predlog da su odlučni da se uklone sve preostale prepreke između Beograda i Prištine, pa je sada, kada je Miroslav Lajčak preuzeo funkciju specijalnog predstavnika EU za dijalog, krajnje vreme da se ponovo sedne za "zeleni sto".\nGRENEL OSTAJE PORTPAROL Ričarda Grenela Dik Kastin rekao je u nedelju da će on ostati specijalni izaslanik predsednika SAD u dijalogu Beograda i Prištine, iako se povlači sa mesta ambasadora u Berlinu. - Grenel očekuje da se dijalog nastavi što pre, čim se završi formiranje kosovske vlade - rekao je Kastin.\nPredsednik skupštinskog Odbora za Kosovo i Metohiju Milovan Drecun rekao je da je "meka moć" EU pala na ispitu.\n- Nemačka ima rigidan politički stav, a to je da preko pravno obavezujućeg sporazuma treba da se prizna samoproglašena nezavisnost Kosova, što Srbija neće prihvatiti ni po koju cenu. Ako Francuska i Nemačka žele da se dijalog nastavi, onda moraju da se stvore uslovi za to, odnosno da se bezuslovno ukinu takse - objasnio je Drecun. - Srbija sada ima snage i niko ne može da joj nameće rešenja.\nBivši šef diplomatije Savezne Republike Jugoslavije Vladislav Jovanović smatra da Evropa juri da se pozicionira u pregovorima, jer su se "SAD uveliko angažovale sa specijalnim izaslanikom Ričardom Grenelom, a Rusija je odlučila da iskaže stav preko ambasadora u Beogradu Bocana Harčenka".\n- EU se plaši da bi pitanje unutrašnjeg dvorišta mogli da rešavaju drugi koji nemaju ambiciju da EU postane svetska globalna sila. Prema Briselu, stvar je već završena i Priština i Beograd to treba da prihvate. Žele da poguraju Srbiju da priznamo novo stanje, a da zauzvrat dobijemo neke olakšice - objašnjava Jovanović. - Jednako posmatranje dveju strana je nešto na čemu Brisel insistira, ali to nije slika realnog stanja. Mi smo zemlja kojoj Rezolucija 1244 SB UN priznaje suverenitet nad našom južnom pokrajinom, a KiM je samoproglašena, odmetnuta pokrajina, bez pristanka Srbije i bez prihvatanja više od polovine zemalja u svetu - objašnjava Jovanović.\nU poslednje vreme, Nemačka je sve glasnija u porukama da se što pre dođe do rešenja, uz izrazito odbijanje bilo kakve razmene teritorija, što je, kako se spekulisalo, jedno od mogućih rešenja. Ovaj stav Berlina navodno je suprotan poziciji administracije predstavnika SAD Donalda Trampa. O ovome je u Bundestagu skoro govorio nemački ministar spoljnih poslova Mas, ali su mu poslanici opozicije poručili da je to cinično, jer je Berlin već učestvovao u "krojenju granica" i stao na stranu terorističke OVK.\nNA SVE NAČINE SABOTIRALI


Dosta je bilo: Sertić povećao plate\nPokret „Dosta je bilo“ saopštio je danas da je ministar privrede Željko Sertić, uprkos zabrani povećanja plata i zapošljavanja novih ljudi u administraciji, u avgustu povećao bužet za plate u svom ministarstvu za 21 milion dinara.\nKako se navodi, reč je novcu koji je prebačen iz robnih rezervi 20. avgusta, ali za koji nije jasno da li je namenjen povećanju platu ili zapošljavanju.\n„Iz Rešenja o upotrebi sredstava budžetske rezerve, koje je 20. avgusta potpisao premijer Aleksandar Vučić, vidi se manipulacija sredstvima iz budžetske rezerve. Novac se preraspodeljuje s jednog na druge programe, i to za plate i doprinose zaposlenih i angažovanih lica. Iz rešenja nije jasno da li je u pitanju povećanje plata ili povećanje zaposlenih nameštenika i honoraraca u ministarstvu“, saopštio je Pokret.\nIstiče se da su takve manipulacije s budžetom i budžetskom rezervom moguće zbog netransparentnog rada vlade, i ocenjuje da „netransparentnost garantuje korupciju“.\nPokret „Dosta je bila“ nedavno je objavio podatke i da je iz budžetske rezerve odobreno dodatnih 14,5 miliona dinara za kabinet premijera Aleksandra Vučića.


U Evropi počinje vakcinacija djece. Ovo su pravila po zemljama - Leutar.net\nU Evropi počinje vakcinacija djece. Ovo su pravila po zemljama\n14. decembra 2021. LEUTAR Vijesti 0\nU EVROPI uskoro počinje vakcinacija male djece protiv korona virusa. Evropske zemlje najavljuju različite strategije i njihov uspijeh će biti pokazatelj koliko su roditelji spremni da vakcinišu svoju djecu.\nJedan italijanski region šalje klovnove i žonglere u klinike, Francuska i Nemačka imaju za cilj da vakcinišu samo najugroženiju djecu, dok se u Danskoj djeca vakcinišu i prije nego što stignu specijalizovani špricevi i flaše.\nItalija uvodi „Dan vakcinacije“, Belgija čeka januar\n„Vakcinacija se djeci mora predstaviti kao igra, kao radostan trenutak u kojem mogu da se osjećaju opušteno“, rekao je Alesio D’Amato, glavni zdravstveni zvaničnik italijanske regije Lacija. 15. decembar je proglašen „Danom vakcinacije“ djece u regionu.\nEvropska agencija za lijekove (EMA) prošlog mjeseca je odobrila upotrebu niže doze vakcine Pfizer za djecu uzrasta od pet do 11 godina, nakon što je u maju odobrena za starije osobe.\nDatum početka vakcinacije djece varira, ali većina zemalja sa procedurom počinje dan-dva nakon dolaska prvih pošiljki vakcina.\nMalo je verovatno da će Belgija početi da vakciniše mlađu djecu do početka januara kako bi vlasti mogle da pripreme smjernice.\nKljučni korak u borbi protiv pandemije?\nŠpanija, koja je jedna od najvakcinisanijih zemalja na svijetu sa više od 90 odsto vakcinisanih starijih od 12 godina, počeće da vakciniše mlađe od 15. decembra.\nVakcinacija djece i mladih koji nesvesno mogu prenijeti Covid na rizične grupe smatra se jednim od ključnih koraka u borbi protiv pandemije. U Njemačkoj i Holandiji djeca sada čine većinu zaraženih.\nInicijativa za vakcinaciju djece odvija se uporedo sa velikim talasom zaraze u Evropskoj uniji, na koju otpada više od polovine aktivnih slučajeva u svijetu i polovina umrlih.\nOko 27 miliona djece između pet i 11 godina u EU ispunjava uslove za vakcinaciju.\nRoditelji zabrinuti za vakcine\nNajveći izazov biće pridobiti roditelje.\nPrema istraživanju holandskog televizijskog programa Een Vandaag, 42 odsto roditelja djece uzrasta od pet do 11 godina reklo je da ne bi vakcinisalo svoju djecu, a 12 odsto je reklo da verovatno ne bi. Samo 30 odsto holandskih roditelja reklo je da bi sigurno.\nIstraživanje italijanske kompanije Noto Sondaggi objavljeno 5. decembra pokazalo je da čak dvije trećine ispitanika podržava vakcinaciju, ali bi samo 40 odsto roditelja vakcinisalo djecu između pet i 11 godina.\nNajveći razlog za to je nedostatak podataka o uticaju vakcina na djecu, trećina ispitanika smatra da su djeca manje podložna infekciji, a devet odsto brine o dugoročnim posledicama.\nVakcinacija u SAD počela je prošlog mjeseca, ali nije dala najbolje rezultate. Od 28 miliona djece koja ispunjavaju uslove za vakcinaciju, samo pet miliona je primilo najmanje jednu dozu.\nCDC: Nisu prijavljeni slučajevi miokarditisa kod djece\nNeki roditelji su zabrinuti zbog prijavljenih slučajeva miokarditisa, rijetke nuspojave kojoj su mladići najpodložniji.\nAmerički centri za kontrolu i prevenciju bolesti saopštili su da nisu prijavili nijedan slučaj miokarditisa kod djece između pet i 11 godina.\nPfizer takođe tvrdi da tokom kliničkih ispitivanja nije bilo ozbiljnih neželjenih efekata vezanih za vakcinu.\n„Podaci pokazuju da je vakcina bezbedna i efikasna, a rezultati su veoma slični onima kod starije djece“, rekao je dr Luiđi Greko, pedijatar i regionalni menadžer za obuku u Italijanskom udruženju pedijatara.\nMeđutim, neke vlade još uvek čekaju više podataka pre nego što počnu da vakcinišu mlađu djecu.\nFrancuska će vakcinisati samo dvije grupe\nU Francuskoj će vakcinacija biti dostupna samo djeci koja imaju višak kilograma i onima sa ozbiljnim zdravstvenim problemima.\nU njemačkoj savetodavnoj komisiji za vakcinaciju STIKO kažu da još ne mogu da daju opštu preporuku za vakcinaciju zbog nedostatka dostupnih podataka.\nPreporuka je da se vakcinišu djjeca uzrasta od pet do 11 godina ako već imaju neki zdravstveni problem.\nNeki zdravstveni organi ne čekaju pošiljke specijalizovane opreme, već vakcinišu djecu trećinom doze vakcine za odrasle.\nU Danskoj je već vakcinisano 49.000 djece\nPrvih 9.200 termina vakcinacije ponuđeno je u Beču prošlog mjeseca i svi su rezervisani za nekoliko dana.\nDanska je sledila austrijski primer i 28. novembra poručila da nema vremena za gubljenje. Poslije manje od dvije nedelje, čak 49.000 djece uzrasta od pet do 11 godina primilo je prvu dozu vakcine, što čini oko 13 odsto djece u toj starosnoj grupi.\nU njemačkoj pokrajini Saksoniji, jednoj od najteže pogođenih novim talasom zaraze, vakcinisana su djeca mlađa od 12 godina.\nProšle nedelje, Franc Knope je krenuo na putovanje od 100 kilometara, od Kemnica do Lajpciga, najvećeg grada u Saksoniji, da vakciniše svoje dvoje djece, od sedam i 11 godina.\n„Veoma smo zadovoljni što je sada moguće vakcinisati djecu mlađu od 12 godina“, rekao je on Rojtersu.\nMathilda, koja nije htela da otkrije svoje prezime, došla je u bolnicu sa šestogodišnjom ćerkom Emom.\n„Važno je vakcinisati djecu i ponuditi im sigurnost, kao što je slučaj sa odraslima“, rekla je Matilda.\nIstovremeno, regionalne vlasti u Italiji smišljaju inovativne načine za zabavu djece dok primaju vakcinu.\nU Liguriji su vlasti osmislile superheroja, kapetana Vaccina, koji je nosio lekarsku torbu i bijeli mantil sa velikim „V“ na grudima. On je strip zvezda koji će biti distribuiran po centrima za vakcinaciju.


SLOBA ISPRIČAO ZAŠTO JE BIO U POLICIJI "Prema meni je izvršeno KRIVIČNO DELO"\nFolk pevač Sloba Radanović, koji je doživeo popularnost u "Zadruzi", u zgradi gde su inspektori bio je oko 40 minuta, a sada je izneo više detalja.\nEkipa emisije "Paparazzo lov" uhvatila je Slobu tokom posete policiji. Pevaču je društvo pravila devojka Jelena, kao i jedan prijatelj.\nSvi oni ušli su u zgradu gde su inspektori, a tamo su se zadržali jedno 40 minuta. U izjavi za "Telegraf" otkrio je zašto je bio u policiji.\n- Da, bio sam u policiji jer je prema meni izvršeno krivično delo, dao sam izjavu, ne mogu reći o čemu se konkretno radi jer je stvar delikatna i istraga je u toku. Ali mogu vam reći da ću od sada sve svoje probleme rešavati putem nadležnih organa. Pa će između ostalog čim prođe vandredno stanje, moja advokatica podneti krivičnu prijavu protiv više N. N. lica, tužilastvu za visoko tehnološki kriminal, zbog uznemiravanja i proganjanja na intenetu - rekao je Sloba.\nMarko Miljković otkrio ŠOK DETALJ o Slobi Radanoviću, Anabela odmah skočila da ga UĆUTKA, ali kasno\nVIDEO Sloba sa devojkom u Gračanici\nSloba Radanovic sa devojkom u Gracanici\nNOVA PESMA PUNA INTRIGA:"BIVŠI" Sloba Radanović jednom rečju uneo pometnju


Kuvajæanima stiže poseta od kuæe - 2002-08-13\nDelegacija od tri funkcionera službe bezbednosti nosi sa sobom, izmedju ostalog, pisma, obuæu, snimljene poruke, knjige, èak i orahe od rodjaka 12-torice kuvajtskih državljana. Kuvajtski funkcioneri kažu da æe bezbednosni funkcioneri identifikovati i saslušati uhapšene i da æe biti obavešteni o amerièkoj istrazi.\nRodjaci kažu da uhapšeni nisu pripadnici teroristièke mreze Osame bin Ladena i ukazuju da su bili angažovani na humanitarnom radu u Avganistanu, kada su bili uhapšeni. Predsednik Buš je optužio Al Kaidu da je odgovorna za teroristièke napade 11-tog septembra prošle godine. Èlanovi porodica uhapšenih su podneli žalbu amerièkom sudu u Vašingtonu da budu oslobodjeni ili da im se da pristup advokatima, ali je njihova žalba odbijena.\nAmerièka vlada tvrdi da su uhapšeni neprijateljski borci i da kao takvi nemaju ta prava. Kuvajt je èekao nekoliko meseci da bi dobio amerièku dozvolu za slanje delegacije. Funkcioneri Jemena, Bahreina, Španije, Danske i Francuske, kao i nekoliko drugih zemalja, veæ su posetili svoje uhapšene državljane u bazi u zalivu Gvantanamo.


LONDON - Pojavili su se novi dokazi da je tokom napada na irački grad Faludžu, u novembru 2004, američka vojska bacala velike količine belog fosfora, ubijajući i pobunjenike i civile i nanoseći im teške opekotine koje su "potpis" ovog strašnog oružja, javlja Srna.\nPrema najnovijim informacijama, među kojima su fotografije, video-snimci i intervjui s američkim vojnicima, učesnicima u borbama u Faludži, dat je i dokaz da su granate punjene fosforom upotrebljene kao oružje. U dokumentarnom filmu pod nazivom "Skriveni masakr", koji je juče emitovala italijanska državna TV RAI, nekadašnji pripadnik američke vojske i učesnik u borbama u Faludži rekao je da je "jasno čuo upozorenje da obrate pažnju jer će biti upotrebljen beli fosfor", koji se u vojnom žargonu zove "vili pet".\n"Fosfor pali tela ili, tačnije, topi meso do kostiju. Video sam spaljena tela žena i dece. Fosfor eksplodira i formira oblak. Gine svako u prečniku od 150 metara", rekao je vojnik. Na sajtu italijanske TV objavljene su i fotografije na kojima je prikazan efekat koji je opisao vojnik - koža im je bila razložena ili pretvorena u karamelizovanu masu.


Najnovija Marvelova avantura u Cineplexx bioskopima Prolog\nNajnovija Marvelova avantura u Cineplexx bioskopima\nComic night događaj uz najnovije ostvarenje Marvel univerzuma „Večni“ zakazan je za četvrtak, 11. novembar od 19 časova u svim Cineplexx bioskopima uz poklon poster filma za sve posetioce. Ulaznice su u prodaji na blagajnama bioskopa i putem aplikacije CineplexxRS.\nRediteljka filma Kloi Džao poznata je po svojim artističnim filmovima – ,,Zemlja nomada“, te je spoj sa univerzumom super heroja za celu glumačku postavu pravo osveženje. Salma Hajek ističe: „To nije uobičajeno mesto, nije snimano kao inače – nije tipična ekipa“. Ostvarenje ,,Večni“ je smešteno pet godina nakon događaja iz filma ,,Osvetnici: Kraj igre“. Polako pristižu prve kritike Marvelovog filma, koje kažu da je film Kloi Džao - kolosalan, kosmički i osvežavajuće iskren, kao i da je romantični podsetnik na moć zajedništva.\nŠta će se dešavati sa Zemljom nakon Osvetnika i sa početkom ere Večnih, saznaj na Comic night događaju uz poklone partnera Cineplexx bioskopa Be Hero i Imperija za najsrećnije.\nFilm „Večni“ 3D je dostupan u IMAX formatu jedinstvenog bioskopa u regionu Cineplexx Galerija Belgrade. Pogledajte na najvećem IMAX platnu u regionu najnovije Marvel ostvarenje i doživite film kao nikada do sada.\nBlokbasteri na 'BLOCKBUSTER' reviji


USAID OBAVEZUJE DODATNIH 500.000 AMERIČKIH DOLARA KAO PODRŠKU MERAMA ZAŠTITE PROTIV COVID-19 NA KOSOVU | U.S. Agency for International Development\nHome » News and Information » » USAID OBAVEZUJE DODATNIH 500.000 AMERIČKIH DOLARA KAO PODRŠKU MERAMA ZAŠTITE PROTIV COVID-19 NA KOSOVU\nUSAID OBAVEZUJE DODATNIH 500.000 AMERIČKIH DOLARA KAO PODRŠKU MERAMA ZAŠTITE PROTIV COVID-19 NA KOSOVU\nHigijenski paketi finansirani od strane USAID-a\nPriština, 22. maj 2020 – Sjedinjene Države su, kroz Agenciju SAD za međunarodni razvoj (USAID), obavezale dodatnih 500.000 američkih dolara za podršku merama zaštite protiv širenja COVID-19. Do danas, USAID je obavezao skoro 1,6 miliona američkih dolara za podršku merama zaštite protiv širenja COVID-19.\nJoš od prvog slučaja zaraze virusom COVID-19, potvrđenog 13. marta 2020. godine, USAID-ova pomoć je usmerena na rad sa zdravstvenim radnicima na prvoj liniji odbrane kao i zajednicama kako bi se usporilo širenje, pomoglo pogođenima, i obezbedila potrebna sredstva za borbu protiv COVID-19. Primera radi, podelili smo 239 higijenskih paketi domovima zdravlja, kao i 8950 porodičnih i 1200 dečjih kompleta u 38 kosovskih opština.\nBorba protiv COVID-19 još uvek nije gotova i ova dodatna pomoć će nastaviti da pruža operativnu podršku i povećava sposobnost Kosova da reaguje na odgovarajući način da bi se zaustavilo dalje širenje COVID-19 i ublažile njegove posledice. Sjedinjene Države su u proteklih 20 godina ukupno uložile više od 772 miliona američkih dolara u pomoći Kosovu.\nVeć duže od pola veka, Sjedinjene Države su najveći doprinosioc globalnoj zdravstvenoj sigurnosti i humanitarnoj pomoći. Bili smo na prvim linijama borbe protiv ebole, podržavamo zemlje u njihovim merama zaštite protiv HIV / AIDS-a, tuberkuloze, malarije i drugih zaraznih bolesti, a predvodićemo i globalni odgovor na novu koronavirusnu bolest (COVID-19).\nOd izbijanja COVID-19, Vlada SAD je uložila više od 900 miliona američkih dolara pomoći posebno usmerenih na borbu protiv pandemije. Ova finansijska sredstva spasiće živote poboljšanjem javnog zdravstvenog obrazovanja, zaštitom zdravstvenih radnika i jačanjem laboratorijskih sistema, povećanjem nadzora nad bolešću kao i kapaciteta za brzo reagovanje u više od 120 zemalja sveta.\nZEJNA SALAHI POLOŽILA ZAKLETVU KAO DIREKTORKA MISIJE USAID-a NA KOSOVU\nUNICEF i USAID proširuju partnerstvo u komunikaciji i javnom informisanju oko podrške prevenciji COVID-19 i vakcinaciji\nVlada SAD nastavlja sa svojom posvećenošću podržavanju Kosova na njegovom putu ka samoodrživosti


Izbori 2020: Aleksandar Šapić i njegov SPAS izlaze na izbore – SRPSKI NARODNI INFO\nBivši visoki funkcioner Demokratske stranke i najbliži saradnik Dragana Đilasa, a sada lider Srpskog patriotskog saveza (SPAS) Aleksandar Šapić odlučio je da izađe na vanredne parlamentarne i lokalne izbore koji će biti održani na proleće naredne godine * Predviđanja brojnih analitičara da je zamišljeni bojkot izbora čista utopija dela opozicije okupljene oko Dragana Đilasa, ovih dana se potvrđuje\nŠapić je prvi opozicionar iz bloka tzv. žute opozicije koji je takvu odluku doneo, pa će osim na lokalnim, učestvovati i na parlamentarnim izborima.\nRazgovori koji su rezultirali odlukom o izlasku na izbore trajali su dugo, do prošlog četvrtka, a o toj odluci Šapić je obavestio tek nekoliko najbližih saradnika\nRazgovarao je sa saradnicima, ali i sa ljudima koji bi mogli da se nađu na listi potencijalnih poslanika, a želeo je i da bude prvi koji će jasno reći da izlazi na izbore, kako na njega ne bi uticale eventualne odluke drugih političkih učesnika.\nŠapić je ranije izjavio da sasvim izvesno SPAS izlazi na novobeogradske izbore, te da će imati kandidate na lokalu još u nekim beogradskim i opštinama u Srbiji, ukoliko proceni da može da napravi povoljan rezultat.\n2 thoughts on “Izbori 2020: Aleksandar Šapić i njegov SPAS izlaze na izbore”\n20. новембра 2019. у 4:33 PM\nReformski pokret penzionera i starih lica Srbije, zeleo bi sa vama razgovor\nvezan za nastupajuce izbore.\nMi imamo odluku da ne bojkotujemo izbore vec da izadjemo samostalno ili u\nAko ste zainteresovani javite nam se.\nSrpska Informativna Agencija каже:\n21. новембра 2019. у 10:42 AM\nS kim želite da razgovarate, sa Šapićem ili sa redakcijom?


Poljoprivreda rekordno - bez problema sa koronom - Radio Televizija Novi Pazar\nPoljoprivreda rekordno – bez problema sa koronom\nAugust 2, 2020 Senada Kalic 128 Views\nTokom gostovanja na TV Prva, Nedimović je kazao da se roba bez problema transportuje i da su sve granice za robu otvorene, ocenjujući da poljoprivredne proizvodnja na jesen neće imati nikakvih problema zbog korona virusa.\nNa pitanje o stagnaciji cena pšenice, odgovorio je da je u Srbiji otvorena tržišna ekonomija, a pšenica berzanska roba.\n“Sad se vidi koliko je važno što smo ljude tokom korona krize pustili u njive da rade. Poljoprivreda je specifična, ljudi su sami na 50 hektara, koga da zaraze, čime da se zaraze”, rekao je on.\n“Paradajz je prodavan na tržištima Grčke, Crne Gore i Hrvatske ali tamo turizam sada gotovo da ne funkcioniše pa nema kome da se proda. Veća količina ostane ovde pa to automatski obori cenu”, rekao je on i dodao da će situacija biti bolja sa više turizma u tim zemljama.\nRekao je da su sve subvencije za prošlu godinu isplaćene osim možda u konkretnim slučajevima gde nedostaje dokumentacija.\nGovoreći o stočarstvu Nedimović je rekao da je tolika tražnja za prasadima da moraju da se uvoze u Srbiju, a kod jaganjaca – nema nikakvih problema.\n” Problema ima u govedarstvu, pre svega tovnom, a Vlada Srbije čim bude formirana, izaći će sa setom podrške”, rekao je on i dodao da mora da se prvo vidi kako se završio ciklus.\n“Za 200 miliona dolara izvezli smo naše jabuke u Rusiju. A otvaramo i ostala tržišta, jer i Rusi dižu svoje zasade”, rekao je ministar i dodao da od nedavno Srbija nema ograničenja za izvoz voćne rakije u tu zemlju.\n“Pre godinu i po dana imali smo izvoz poljoprivrednih proizvoda od 3,9 milijardi dolara a ove godine očekujem da ćemo to potući”, rekao je on i dodao da se vidi da ima novca u poljoprivredi i da se poljoprivreda isplati.\nFoto: RTV Milica Dronjak\n← Danas sunčano i toplo, oko 30 stepeni\nU junu blagi rast BDP od 0,1 odsto →


Saopćenje povodom fizičkog napada na Nedžada Latića - FairpressBA\nUpravni odbor Udruženja/udruge BH novinari najoštrije osuđuje fizički napad na Nedžada Latića, publicistu i urednika portala The Bosnia Times iz Sarajeva. Napad se desio u utorak poslijepodne ispred zgrade u kojoj živi Latić, nedugo poslije izlaska iz džamije u kojoj je obavljao molitvu.\nUpravni odbor BH novinara izražava zabrinutost zbog činjenice da\nje ovo drugi napad u mjesecu februaru, koji se desio neposredno nakon obavljanja privatnog vjerskog obreda u nekoj od sarajevskih džamija i dovodi se u vezu sa novinarskim radom. Slobodni novinar Faruk Vele je Liniji za pomoć novinarima prijavio verbalne napade i prijetnje putem jednog broja portala, koji su uslijedili odmah poslije molitve u Carevoj džamiji u Sarajevu, i govora imama u kojem je poručio kako “pojedinim novinarima za života treba klanjati dženazu”.\nosuda fizičkog napada na Nedžada Latića\nportal The Bosnia Times


S&T Serbia uspešno realizovao INFOR WMS za JKP Parking servis\nS&T Serbia uspešno realizovao INFOR WMS za JKP Parking servis – Personal magazin\nS&T Serbia je uspešno realizovao INFOR WMS rešenje za još jednu logističku kompaniju u Srbiji, JKP Parking servis. JKP Parking servis je preduzeće za upravljanje, eksploataciju i održavanje javnih parkinga i…\nS&T Serbia je uspešno realizovao INFOR WMS rešenje za još jednu logističku kompaniju u Srbiji, JKP Parking servis. JKP Parking servis je preduzeće za upravljanje, eksploataciju i održavanje javnih parkinga i garaža u 10 gradskih opština. JKP Parking Servis upravlja, eksploatiše i održava preko 25030 parking mesta.\nViše od 15.000 parking mesta su u parking zonama sa odgovarajućim propisanim taksama od kojih se više od 9000 nalazi u garažama i parkiralištima. Sada, JKP Parking Servis nudi dodatne servise kao što su: skladištenje i distribucija robe, parking za teretna vozila, carinska kontrola, špedicija, medjunarodni drumski prevoz itd. JKP Parking servis je novi provajder logističkih usluga u Srbiji.\nJKP Parking servisu je bilo potrebno provereno softversko rešenje za upravljanje skladišnim poslovanjem. Na tenderu za nabavku softverskog rešenja S&T Serbia je ispunio sve kriterijume, ponudivši najbolji odnos ’funkcionalnosti softverskog rešenja : cena koštanja’ i pobedio na tenderu za implementaciju Infor Sistema za upravljanje skladištima (Infor Warehouse Management System – WMS).\nSve potrebne funkcionalnosti efikasnog softverskog rešenja za upravljanje skladišnim poslovanjem uključene su u ovaj projekat. Prijem robe, naplata realizovanih usluga, odabir robe po zahtevanim kriterijumima (fifo, fefo, lifo, po zahtevu), prepakivanje, isporuka robe I upotreba RF uredjaja. Sve zahtevane funkcionalnosti uspešno su implementirane od strane konsultantskog tima S&T Serbia, kojeg je predvodila, vodja projekta, Olja Lapčević.\nPrimena velikog broja funkcionalnosti rešenja omogućile su JKP Parking servisu da značajno poboljša efikasnost skladišnog poslovanja. U skladu sa projektnom dokumentacijom isporučeni su i instalirani i RF uredjaji za podršku svim poslovnim procesima koji su implementirani u okviru projekta implementacije Infor WMS rešenja.\n“Uspešnom implementacijom Infor WMS rešenja naše preduzeće je dobilo na značaju kao ponudjač logističkih usluga jer smo u mogućnosti ponuditi kvalitetniju uslugu našim korisnicima ali i proširiti paletu logističkih servisa koje možemo ponuditi našim sadašnjim I budućim klijentima. Infor WMS je pomogao našoj kompaniji da konfiguriše skladišni prostor i uspešno podrži različite zahteve naših klijenata, rekao je Nikola Nikolić, vođa WMS projekta, JKP Parking servisa.”Takodje, ovo rešenje će zasigurno doprineti da se našem preduzeću otvore nova vrata – vrata novih logističkih servisa“ kaže Nikolić.\nS&T Serbia uspešno realizovao INFOR WMS za JKP Parking servis was last modified: August 21st, 2010 by Redakcija\nINFOR WMSJKP Parking servisS&T-Serbia\nSeagate i Samsung zajednički razvijaju controller tehnologije za Enterprise SSD uređaje\nGamescom – najveći sajam video igara u Evropi\nKaspersky otvara prvi Transparency centar u azijsko-pacifičkom...\nKaspersky patentirao “sandbox” koji se trenutno prilagođava...\nSociete Generale Serbia koristi IBM Business Process...


Zvezdan Terzić ovo nije mogao da prećuti, prozvao je “naučnike“ iz Partizana! – DELIJE.AT / DELIJE SALCBURG / DELIJE AUSTRIJA\nAnaliza Generalni Direktor CZV Derbi Zvezdan Terzić Intervju / Izjave Marakana Beograd Mediji Partizan Sudija Super Liga Srbije FK Crvena Zvezda\nZvezdan Terzić ovo nije mogao da prećuti, prozvao je “naučnike“ iz Partizana!\nPosle brojnih reakcija iz Crvene zvezde, večeras se oglasio i generalni direktor kluba\nU Zvezdi se ne stišava bes zbog pojedinih odluka sudije Danila Grujića.\nPodsetimo, crveno-beli se pre svega žale na nepriznati gol Bena iz prvog poluvremena, pri rezultatu 0:0, a onda i na gol koji je u 35. minutu postigao Partizanov napadač Nemanja Nikolić.\nPosle trenera Milojevića, pojedinih igrača i sportskog direktora Mitra Mrkele, svoj stav je večeras izneo i generalni direktor kluba Zvezdan Terzić.\n“Sramno suđenje, ne pamti se da je u nekom derbiju jedan klub oštećen za dva gola. Nikolić je morao da dobije direktan crveni karton“, poručio je Terzić, a prenosi “Blic“.\nTerzić ima još primedbi na Grujićevu večerašnju arbitražu…\n“Grujić je produžio utakmicu samo tri minuta, time je jasno pokazao kakve su mu namere bile. Izmišljao je faulove kod Pakvova, nije mi jasno šta je hteo sudija Grujić“, objašnjava Terzić.\nNa kraju je prozvao i “večitog rivala“, postavljajući konkretno pitanje ljudima iz Humske.\n“Šta će sada reći ovi naučnici iz Partizana? Nadam se da će posle ovog sramnog suđenja prestati da obmanjuju narod i da izigravaju žrtve“, istakao je Terzić.\nPosted on 23. decembra 2017. 23. decembra 2017. Author Webmaster\nPosted on 19. septembra 2018. 19. septembra 2018. Author Administrator\nPREOKRET DANA – Marsej popustio! Stigla sjajna vest u vezi Nemanje Radonjića\nPosted on 19. avgusta 2018. 19. avgusta 2018. Author Webmaster\nKao što je RSB objavio u toku jučerašnjeg dana, a neki mediji u Srbiji demantovali unoseći konfuziju – Nemanja Radonjić će igrati obe utakmice plej-ofa za Ligu šampiona protiv Salcburga Otkako se prvi put pojavila informacija da se seli u Marselj, u poslu vrednom 12.000.000 evra, nije se Nemanja Radonjić javno oglašavao. Sve do danas, […]\nVujadin Savić: Nismo mi oni da kukamo, ali mogli su da dobiju dva crvena, dali su gol iz ofsajda, nama poništili čist…


Premijer Češke: Izbeglice da ostanu na grčkim ostrvima\nČeški premijer Bohuslav Sobotka izjavio je danas u parlamentu da će se Češka usprotiviti svim merama i pokušajima premeštanja izbeglica iz prihvatnih logora na ostrvima u Egejskom moru u unutrašnjost Grčke, jer je to pretnja da će se ponovo povećati pritisak migracijskog talasa na balkansku trasu.\n"Hot spotovi treba da služe da zadrže migrante. Moraju da budu logori u kojim će migranti ostajati sve dok se ne odluči da li će biti vraćeni ili će dobiti azil. Češka će podržavati sve mere koje će sprečiti migrante da prelaze iz hot spota na ostrvima u unutrašnjost Grčke, zato što to prelaženje povećava pritisak migranata na balkansku trasu ka srednjoj Evropi", kazao je premijer poslanicima Odbora za evropska pitanja Poslaničkog doma češkog parlamenta.\nSobotka je takodje zatražio bolju koordinaciju evropskih zemalja u vraćanju imigranata i izbeglica koje nemaju pravo na azil u njihove domovine i požalio se da je sadašnja procedura malo efikasna, dugo traje i da je skupa.\nPremijer je predložio da se zemljama koje dobijaju razvojnu pomoć od Evropske unije ona uslovi spremnošću da prihvate svoje deportovane državljane.\nSobotka je upozorio da je trenutno problem Libija iz koje stižu migranti u Italiju jer u zemlji besni gradjanski rat i EU nema partnera koji bi bio u stanju da obezbedi da se sporazum o vraćanju ilegalnih migranata poštuje na celoj teritoriji Libije.


PROGRESSIVE MAGAZIN | IMUNIZACIJA ZAPOSLENIH PRIORITET ZA USPEŠNO POSLOVANJE I U IMLEKU\nIMUNIZACIJA ZAPOSLENIH PRIORITET ZA USPEŠNO POSLOVANJE I U IMLEKU\n01. VI 2021 | Predsednik Privredne komore Srbije, Marko Čadež, danas je posetio najveći proizvodni pogon kompanije Imlek, u Padinskoj Skeli, kako bi podstakao vakcinaciju zaposlenih koja se u toj kompaniji sprovodi još od početka imunizacije u našoj zemlji. Prilikom obilaska lokacije predsednik PKS uverio se u poštovanje svih mera u cilju očuvanja zdravlja zaposlenih, dok je u razgovoru sa generalnim direktorom Imleka, Bojanom Radunom, potvrđeno da je odziv zaposlenih u toj kompaniji za vakcinaciju izuzetno visok i da se sama imunizacija privodi kraju. Prilikom posete, u upravnoj zgradi Imleka u Padinskoj Skeli, postavljen je i vakcinalni punkt Instituta za javno zdravlje ‘Dr Milan Jovanović Batut’ u kojem su svi zaposleni koji još uvek nisu primili vakcinu mogli da izvrše vakcinaciju.\n“Prioritet naše kompanije od proglašenja pandemije Korona virusa, pre nešto više od godinu dana, bila je bezbednost i očuvanje zdravlja naših zaposlenih. Podsticaj na imunizaciju i vakcinaciju zaposlenih jedna je u nizu preventivnih mera koje smo sproveli u svim našim proizvodnim pogonima i na svim nivoima. Zdravlje i bezbednost na radu zaposlenih ključni su za stabilno snabdevanje tržišta našim proizvodima i neometano poslovanje. Ovom prilikom pohvalio bih i veliko zalaganje predstavnika Privredne komore Srbije zahvaljujući kojima smo već na početku procesa imunizacije bili u mogućnosti da obezbedimo našim zaposlenima, ne samo u Srbiji već i u zemljama regiona u kojima imamo proizvodne pogone, mogućnost da se vakcinišu i na taj način sačuvaju svoje zdravlje i pokažu odgovornost prema zajednici“, istakao je Bojan Radun, generalni direktor kompanije Imlek.\n“Iskoristio bih priliku da pohvalim kompaniju Imlek, koja je od početka insistirala da zaposleni budu zaštićeni. Zahvalio bih i zaposlenima koji su bili spremni da se vakcinišu, svesni šta to znači za očuvanje poslovanja firmi. Od esencijalne je važnosti da nastavimo sa normalnim životom i budemo jači, a Imlek je upravo jedna od kompanija koja je u najtežim vremenima modernizovala proizvodne procese i narasla, ne samo na tržištu Srbije, već i u čitavom regionu“, istakao je Marko Čadež, predsednik Privredne komore Srbije.


Romski centar za žene i decu Daje podržao je incijativu A 11 – Inicijativa za ekonomska i socijalna prava koja je danas uputila pismo Vladi Republike Srbije da bez odlaganja preduzme mere radi zaštite najugroženijih građana tokom vanrednog stanja izazvanog pandemijom virusa SARS-CoV-2 (korona virus).\nIako je jasno da se u uslovima krize koja je stavila na ispit zdravstvene sisteme širom sveta, većina raspoloživih resursa troši kako bi se održalo normalno funkcionisanje javnih službi koje su od vitalnog interesa za stabilnost u Republici Srbiji, pored mera koje se preduzimaju u domenu zaštite zdravlja ljudi i otklanjanja štetnih posledica SARS-CoV-2 virusa po privredu, hitno je potrebno formiranje i „trećeg štaba“. Ovaj, „treći štab“ hitno mora da preduzme mere kako bi otklonio ili ublažio posledice koje su nastale po najsiromašnije i najugroženije kategorije osoba koje se nalaze pod jurisdikcijom Republike Srbije navela je ta inicijativa.\nKako navode u trenutku kada su zatvorene obrazovne ustanove, kada je veliki broj zaposlenih upućen na rad van prostorija poslodavca i kada je čitav niz privrednih delatnosti praktično suspendovan, opravdana je bojazan da će efekti mera predostrožnosti koje su neophodne radi suzbijanja daljeg širenja korona virusa, najviše pogoditi najsiromašnije i oni koji su i pre ove krize bili na marginama socijalne isključenosti. Nažalost, o njihovim potrebama i problemima sa kojima se suočavaju, do sada nije bilo dovoljno reči.\nAŽC: Vlada da u posebne mere uvrsti zaštitu žena od nasilja, zaštitu na radu, pomoć i podršku u vezi sa brigom o deci i starima.


Univerzitetski klinički centar Tuzla ugušiti nepotrebnim zapošljavanjem i doživjeti sudbinu TTU-a, Aide, Livnice i Konjuha.\nS tim u vezi, Javna zdravstvena ustanova Univerzitetski klinički centar Tuzla (u daljem tekstu: Ustanova), želi odlučno demantirati ovakve navode i obavijestiti javnost da su rezultati rada i finansijskog poslovanja Ustanove u toku 2014. i 2015. godine značajno popravljeni u odnosu na prethodni period. U smislu rezultata finansijskog poslovanja ovo su bile najbolje dvije godine u prethodnom desetogodišnjem periodu. Ustanova je u cijelosti odgovorila svom osnovnom društvenom zadatku i uredno je pružala usluge zdravstvene zaštite svim građanima kojima su one bile potrebne. Uveden je čitav niz novih medicinskih procedura, koje se ne rade u drugim medicinskim centrima u BiH, a Ustanova je postala i lider u razvoju transplantacijske medicine u našoj zemlji. Povećan je i broj i obim pruženih zdravstvenih usluga. Istovremeno se dosta toga uradilo i na poboljšanju uslova rada za osoblje i kvaliteta zdravstvenih usluga za pacijente. Uz to, finansijsko poslovanje Ustanove u ove dvije godine, uzimajući u obzir sve objektivne okolnosti koje prate njen rad, prema svim parametrima, može se ocijeniti izuzetno uspješnim.\nTakođer, ističemo da nije bilo nekritičnog i neselektivnog zapošljavanja kadrova u Ustanovi i da su sva zapošljavanja bila u skladu sa iskazanim potrebama i usvojenim finansijskim planovima, pri čemu se najveći dio zapošljavanja realizirao kroj projekte sufinansiranja zapošljavanja preko Federalnog zavoda za zapošljavanje. Ukupan broj zaposlenih u Ustanovi se već nekoliko godina konstantno smanjuje i Ustanova apsolutno nema viška radnika.\nImajući u vidu navedeno, ovim putem molimo da se u javnost ne iznose netačne, neprovjerene i tendenciozne informacije, kojima se nanosi šteta Ustanovi i unosi nepotreban nemir među osoblje i korisnike usluga zdravstvene zaštite.


Bezbednosni izveštaji: Islamska država i Al-Kaida grade podršku u Avganistanu\nNa fotografiji koju su objavile kurdske Sirijske demokratske snage, vide se predmeti zaplenjeni od pripadnika Islamske države uhapšenih u napadu na zatvor Gveiran, u Hašakehu, Sirija, 21. janura 2022.\nUprkos stalnoj zabrinutosti nekih zvaničnika u Vašingtonu da je Avganistan na putu da ponovo postane utočište terorista, nedavne američke odbrambene i obaveštajne procene izgleda pokazuju da bar za sada grupe poput Islamske države (IS) i Al Kaide nisu spremne da koriste tu zemlju kao lansirnu rampu za napade na Zapad.\nProcena Centralne komande SAD, Odbrambene obaveštajne agencije (DIA) i drugih deo je upravo objavljenog izveštaja generalnog inspektora Sekretarijata za odbranu koji ispituje potencijalne pretnje koje dolaze iz Avganistana nakon povlačenja SAD iz te zemlje pre šest meseci.\nTo je u suprotnosti sa zabrinjavajućim ocenama koje su od oktobra iznosili najviši zvaničnici Pentagona, koji su upozorili da bi IS-Horasan (IS-K, ISIS-K) mogla da bude spremna da napadne Zapad i SAD za samo šest meseci, pri čemu bi Al Kaida obnovila isti kapacitet za samo godine.\n"I Al-Kaida, i ISIS-K imaju nameru da sprovode spoljne operacije", rekao je Kolin Kal, podsekretar Sekretarijata odbrane za politiku, tada senatskom Odboru za oružane snage, koristeći akronim za avganistansku podružnicu Islamske države.\nNove procene slažu se da namera još uvek postoji, ali da lideri obe terorističke grupe imaju druge prioritete.\nIS pokrajine Horasan, kako je takođe poznat taj ogranak Islamske države, posebno izgleda više fokusiran na učvršćivanje svoje podrške unutar Avganistana umesto na pripremanje napada dalje na neprijatelje.\n"DIA je ocenila da ISIS-K daje prioritet napadima unutar Avganistana u odnosu na spoljne operacije", navodi se u izveštaju u kom se navodi niz napada na talibanske bezbednosne kontrolne punktove, kao i smrtonosni napad u novembru na vojnu bolnicu u Kabulu u kojem je ubijeno najmanje 25 ljudi, dok je više od 50 ranjeno.\n"Ciljani napadi ISIS-K na kritičnu infrastrukturu istakli su nesposobnost talibanskog režima da ostvari osnovnu bezbednost i radili na delegitimizaciji Talibana kod lokalnog stanovništva", navodi se u izveštaju.\nDodaje se da je DIA ocenila da je IS-Horasan "verovatno iskoristio antitalibansko raspoloženje i nedostatke u upravljanju da bi podstakao regrutovanje, posebno među marginalizovanim stanovništvom".\nU izveštaju se takođe upozorava da grupa "održava veze sa borcima iz zemalja širom centralne i južne Azije, što verovatno čini grupu pretnjom interesima SAD u tim zemljama".\nU obavještajni, podacima koje su podelile države članice Ujedinjenih nacija u izveštaju objavljenom ranije ovog meseca upozorava da se IS-Horasan skoro udvostručio od povlačenja SAD na skoro 4.000 boraca i da grupa ponovo kontroliše ograničenu teritoriju u istočnom delu zemlje.\nZvaničnici Talibana pokrenuli su nekoliko pokušaja da razbiju IS-Horasan, iako su brojni analitičari primetili da su različite operacije imale ograničen uspeh.\nIste zemlje članice UN upozorile su da je Al Kaida, koja ima dužu istoriju u Avganistanu, doživela "značajan podsticaj" od povlačenja SAD, napominjući da "neki od njenih najbližih simpatizera unutar Talibana sada zauzimaju visoke pozicije u novoj de fakto avganistanskoj administraciji".\nU izveštaju generalnog inspektora, međutim, navodi se da američke agencije veruju da talibani i dalje drže zvaničnike Al Kaide donekle izolovanim.\n"Talibani nisu dozvolili članovima Al Kaide da igraju značajnu ulogu u njihovoj takozvanoj 'privremenoj vladi' i verovatno će imati za cilj da spreče napade Al Kaide na Sjedinjene Države dok pokušavaju da steknu međunarodni legitimitet", navodi se u izveštaju, pozivajući se na Centralnu komandu i DIA.\nAli američki zvaničnici takođe procenjuju da talibanski lideri ne žure da prekinu veze sa tom terorističkom grupom, uprkos njihovim uveravanjima Vašingtonu u okviru sporazuma iz Dohe.\n"Talibani će vrlo verovatno dozvoliti elementima Al Kaide u Avganistanu da zadrže nizak profil u zemlji kako bi sačuvali nasleđene odnose i izbegli uznemiravanje najmilitantnijih islamskih elemenata unutar Talibana", navodi se u izveštaju generalnog inspektora.\nZvaničnici UN procenjuju da jezgro Al Kaide ima nekoliko desetina zvaničnika koji žive u Avganistanu, uključujući vođu grupe Ajmana al Zavahirija.\nSmatra se da Al Kaida sa indijskog potkontinenta, u ključne ispostave, ima do 400 boraca u Avganistanu, od kojih su neki u sastavu talibanskih jedinica.


Srbija je duboko zabrinuta zbog podrške određenih članica NATO-a formiranju takozvane vojske Kosova, rekao je ministar odbrane Srbije Aleksandar Vulin danas američkom ambasadoru u Beogradu Entoniju Godfriju.\n"Odluka o smanjivanju snaga KFOR treba da zavisi od stalne procene razvoja situacije na političkom i vojnom planu i bezbednosnih indikatora stanja, a ne na osnovu definisanih datuma", rekao je Vulin.\nOn je naglasio značaj podizanja operativnih i funkcionalnih sposobnosti Vojske Srbije kroz zajedničku obuku i vježbe sa Oružanim snagama SAD, dalji razvoj baze "Jug" i saradnju sa NATO u okviru programa "Partnerstvo za mir".\n"Srbija, kao vojno neutralna zemlja, otvorena je za saradnju sa svim partnerima u oblastima od zajedničkog interesa", rekao je Vulin.\nVulin je prenio i stavove Srbije u vezi sa aktuelnim pitanjima političko-bezbjednosne situacije u regionu, sa fokusom na nepromijenjeni stav po pitanju statusa Kosova i Metohije.